
  Sur la kovrilo


  Sur la kovropaĝo. Printempo venas al Ruslando kaj al Eŭropo, kaj ni aperigas la konatan pentraĵon de Isaak Levitan (1860-1900) “Printempo. Alta akvo”, kiun li kreis en 1895. Estas menciinde, ke Levitan, unu el la plej talentaj ruslandaj pejzaĝistoj, naskiĝis en juda familio en la urbeto Kibarty, tiam en la Avgustova gubernio de Ruslando, nun – Kybartai, urbo ĉe la limo de Litovio kaj la Kaliningrada regiono de Ruslando, bonege konata al la redaktoro kaj eldonanto de La Ondo de Esperanto, ĉar kelkajn dekojn da fojoj ili devis traveturi ĉi tiun limurbon survoje al/el Litovio, de kie nia papergazeto estis ekspedata al la abonantoj.

  Ekzameneme sekvi la evoluon de la lingvo


  Probal Dasgupta respondas

  Antaŭ unu jaro, en marto 2016 okazis elekto de la Estraro kaj de la direktoroj de la Sekcioj kaj Komisionoj de la Akademio de Esperanto. Probal Dasgupta iĝis la nova prezidanto de la Akademio. Li afable konsentis respondi kelkajn demandojn de La Ondo.


  


  En decembro 2015, kiam la antaŭa prezidanto Christer Kiselman subite eksprezidantiĝis kaj eksakademianiĝis, vi, la unua vicprezidanto, aŭtomate iĝis aganta prezidanto ĝis la elekto de la nova. Kio motivis vin kandidatiĝi por la prezidanteco?


  Mi sentis min kunrespondeca pri la navigado de la ŝipo.


  La statutaj taskoj de la Akademio estas “konservi kaj protekti la fundamentajn principojn de la lingvo Esperanto kaj kontroli ĝian evoluon”. Nu, la konservado kaj protektado de la Fundamento estas facile komprenebla tasko, sed kiel la Akademio kontrolas la evoluon de Esperanto? La lingvo ja evoluas danke al niaj verkistoj, ĵurnalistoj (precipe temas pri Monato), blogistoj, radioparolantoj k. a.; ĉu la Akademio lastatempe devis interveni por plenumi sian kontrolan taskon okaze de misevolu(et)o?


  Kun PIV, mi komprenas la vorton kontrol/i kiel signifantan “detale esplori, ĉu io estas tia, kia ĝi devus esti” aŭ “esplori, ĉu io estas konforma al supozo”. Konforme al la rekomendoj de PIV, ni nepre “ne uz[as] kontroli en la senco de regi, gvidi”. Nia kontrola tasko estas ekzameneme sekvi la evoluon de la lingvo. El kontrolado povas foje elaperi sento de bezono aktive interveni. Sed jam de pluraj jardekoj ni ne estas vokitaj tion fari. La Akademio estis en sia historio plej aktiva en la rolo helpi al la instruistoj de la lingvo: la aperigon de nia Baza Radikaro Oficiala vi povas rigardi kiel unu el la plej elstaraj ekzemploj de tia helpo, aŭ pli aktuale la liveron de helpo al la verkantoj de kursa materialo por reta kurso. Ĉi tiu lasta ekzemplo koncernas unuopulojn. Kiel en multaj aliaj sektoroj nuntempe, ankaŭ en nia laborsektoro la agado ofte devas fonti el individuaj iniciatoj, kiu kuntiras la helpopretajn instituciojn. La tradicia metodo de institucia agado, kie necesis cirkuleroj kaj debatoj kaj voĉdonoj por ĉiu paŝo, ne funkcias por pluraj el la hodiaŭaj bezonoj. Kompreneble ni ja ne ĉesis tradicie agadi, sed ni ankaŭ eksterkadre benas individuajn iniciatojn.


  La plej konata akademia laboro estas la kompilado de la Oficialaj Aldonoj (OA) al la Universala Vortaro (UV). La 9a Aldono aperis ekzakte antaŭ dek jaroj, en marto 2007. Kiam aperos la 10a?


  La rapida ellaboriĝo de la 9a OA okazis escepte, pro ne facile ripetebla kombino de favoraj cirkonstancoj: plentempa lingva laborado de unu akademiano, noveco de la reto al multaj liaj kolegoj, relativa sinbrido en la interŝanĝado de opinio-portaj mesaĝoj pri unuopaj vortoj, relativa manko de interrompaj laborpetoj el la publiko. Nun ni laboras sen tiom tempohava unuopulo en niaj vicoj. Niaj kolegoj jam kutimiĝis al la reto. Unu rezulto de tiu fakto – nome, la tre ofta sendado de mesaĝoj – igas la debatojn malfacile partopreneblaj. Nian senhaltan laboradon pri la 10a OA foje interrompas petoj de la publiko, ke pri tiu aŭ alia specifa vorto ni tuj respondu. Tiam ni devas direkti la kolektivan debatan energion al tiu subita atentobjekto, kio malrapidigas la progreson pri la regula laborado, ankaŭ rilate al la 10a OA. Neniu povos do diri, kiam aperos tiu OA. Tamen ne malesperu!


  En la Akademia retejo estas la sekcio Akademia Vortaro, en kies konsisto estas UV (parto de la Fundamento de Esperanto) kaj la naŭ Oficialaj Aldonoj. Tamen ĝi uzeblas nur kiel serĉilo por vortelementoj, kiuj estas tre malsame prezentataj, jen nur tradukoj, jen klarigo, jen klarigo kun tradukoj… Ĉu kaj kiam oni unuecigos la tuton kaj eldonos ĝin rete kaj libroforme?


  En la praktiko, la lingvokomunumo uzis PV kaj ekde 1970 uzas PIV kiel normodonan vortaron internacian, apud la vortaroj perantaj inter Esperanto kaj la etnaj lingvoj. Se ne aperus tia konverĝo de opinioj, niaj antaŭuloj jam ekde la 1930aj jaroj laboregus por produkti kaj intermite reaktualigadi praktike uzendan akademian vortaron. Pro tiu socia fakto pri la praktikaj PV/PIV, la principa Akademia Vortaro funkcias kiel konsultilo por kompilantoj de la efektive uzataj vortaroj. Eĉ en tiu rolo ĝi estas ja plibonigenda, sed neniu ĝis nun trovis tion urĝa tagordero por kolektivo kun limigitaj tempo kaj energio. Ni volas tre singarde grimpi tiun monton. Rilate al la tasko, kiun vi nomas la ‘unuecigo’ de la ekzistantaj OA-oj, la principaj problemoj estas sufiĉe krutaj. Individuaj akademianoj faris gravan pioniran laboron por ordigi kaj pritrakti tiujn detalojn. Kiam pluraj inter ni sentos, ke la diskuto maturiĝis, tiam ni ekatakos la monton. Dume, nun kiam ni vizitas la temon, mi volus aldiri, ke nia Sekcio pri Ĝenerala Vortaro jam okupiĝas pri la kompletigo de la Unua OA, kaj tiamaniere komencas pretigi kriteriojn kaj ilaron por la pli granda grimpa defio.


  Oni scias, ke la Akademio zorgas pri la leksiko, sed ĉu ankaŭ pri la gramatiko? Jen la eterna demando: ĉu ekzistas almenaŭ konscio pri la bezonateco de Akademia Gramatiko de Esperanto?


  Diference de la leksiko, kie la tradiciajn kriteriojn pri la leksikografio ne forŝovis serioze alistila scienca laboro, efektive okazis tia ŝanĝiĝo en la gramatiko. Diversaj skoloj en diversaj mondpartoj starigis proprajn metodojn de gramatika esplorado kaj klarigado, ofte prezentante tiujn metodojn kiel unike sciencajn. La esperantologio trovas sin kaptita en la ĵonglado de tiuj sciencaj pilkoj. La unua paŝo necesa estas aranĝi la bazan interŝanĝadon de ideoj inter esperantologoj aliĝintaj al diversaj skoloj de gramatikista laboro. Mia antaŭulo, prof. Christer Kiselman, ĉefredaktas volumon tiucelan kun la titolo Aliroj al Esperanto. Jam venis kaj estas prespretigitaj pluraj el la atendataj kontribuoj. Ni, kiuj kunredaktas la volumon kun prof. Kiselman, havas bone fundamentitan esperon, ke ĝi pretos ne malbaldaŭ. Tamen la publiko konsciu, ke la Akademio havas Sekcion pri Gramatiko, kaj ke ĝi vigle laboras en intima kunagado kun la Sekcio pri Ĝenerala Vortaro.


  En la 1920-30aj jaroj estis eldonata Jarlibro de la Lingva Komitato kaj de ĝia Akademio, en kiu (preskaŭ) ĉiujare aperis raportoj pri la agado de la Akademio kaj de ĝiaj sekcioj. Tiu tradicio ĉesis, kaj eĉ la Aktoj de la Akademio ne plu aperas post la lasta eldono en 1991. Kial?


  Pro la multiĝo de individuaj laborforumoj en kaj ekster Esperantujo kaj la fakto, ke la publiko nuntempe preferas serĉi informojn rete kaj ne libre, ni ne trovis prioritata la restarigon de ĝuste tiuj informfontaj tradicioj, kiujn vi mencias. Ni daŭre serĉas seriozan solvon al la tasko plenskale refunkciigi la retejon de la Akademio. Kiam ni sukcesos, ni povas turni la atenton al tiaj suplementoj, kiujn vi mencias.


  Via antaŭulo ĉe sia kandidatiĝo prezentis programon, kiu konsistis el kvar eroj, inter kiuj estis modifo de la statuto tiel, ke povu esti “dumvivaj akademianoj”…


  Ni en la pli frua estraro efektive estis kune proponintaj tian direkton de veturigo, pro lia iniciato. Sed la membraro firme rifuzis ĝin en voĉdonado. Tiu rifuzo sekvis longan diskuton pri la proponoj. Post tiel longa kaj elĉerpa diskuto, gravas aparte fortostreĉi por gardi la kontinuecon en la laboroj de la Akademio, kaj pretigi la terenon por poste trovi taŭgan, al ĉiuj akcepteblan vojon antaŭen.


  Ĉar jam temas pri via antaŭulo, mi ripetu (eble ne laŭvorte) la demandon, kiun mi faris al prof. Kiselman antaŭ tri jaroj: Zamenhof en sia lasta artikolo, direktita al la esperantistaro, refoje alvokis revizii la tutan lingvon kaj forigi el ĝi “ĉion, kio post multejara, multehoma kaj ĉiuflanka elprovado montriĝis kiel sendube maloportuna kaj samtempe facile forigebla”, kaj la listojn de ĉi tiuj maloportunaĵoj li plurfoje prezentis. Ĉi tiu reviziado, kiun laŭ Zamenhof devus fari la Lingva Komitato, ne okazis, ĉar lian artikolon Privat ne publikigis en la revuo Esperanto. Sed ĉu post la publikigo (1971) la Akademio ne devus plenumi la “testamenton” de la lingvoaŭtoro almenaŭ en la formo de esplorado de liaj listoj de maltaŭgaj formoj?


  Mi ne povas paroli por la estraro. Private dirite, laŭ mia kompreno la tekstero “kiam la sento de disciplino tiel forte penetris en la konscion de ĉiuj esperantistoj, ke ni ne bezonas plu timi diversajn ribelojn” el la teksto, kiun vi mencias, klare montras ĝian nekongruecon kun la bezonoj kaj malbezonoj de epoko, kiun inaŭguris la apero de SAT kaj aliaj alternativaj tegmentaj Esperanto-organizaĵoj.


  Vi estas la dua eksprezidanto de UEA (la unua estis John Wells), en la ofico de la prezidanto de la Akademio. Ĉu vi povas kompari la amplekson de la laboro en la du oficoj?


  Mi ne vere povas kompari la sciencan administradon (kiun mi pli frue faris kiel dekano de la skolo de humanistiko en la universitato de Hajderabado, 2001-04) kun la prezidado de unika kultura asocio aŭ kun la prezidado de institucie unika akademio. Ziko van Dijk, petite de mi kompari la historion de UEA kun aliaj tiaj historioj, klarigis al mi kiel historiisto, ke simple ne ekzistas precedencoj por UEA aŭ por Esperantaj institucioj, kaj ke tial ne eblas validaj komparoj. Mi do dirus, ke eĉ laŭ neŭtralaspektaj kriterioj kiel “amplekso de laboro” ni prefere ne provu fari tian komparon. Okupante tian postenon, specifa individuo parte reagas al mendoj kaj parte faras proprajn iniciatojn, surbaze de personaj perceptoj en institucia kadro. Tiuj faktoroj malebligas objektivan komparadon.


  En nia ĵusa “Ronda Tablo” (http://sezonoj.ru/2017/02/2016/) la ĉina aktivulo Trezoro (Huang Yinbao) skribis interalie: «La libro La danĝera lingvo de Ulrich Lins interesis multajn legantojn, tamen eŭropaj esperantistoj mem komencas endanĝerigi Esperanton. Pli kaj pli da nekompreneblaj vortoj, kreitaj de eŭropanoj, kaj aperintaj en la revuoj Esperanto kaj Kontakto, forte malfaciligas la Internacian lingvon. Eĉ la rubriko en la oficiala organo de TEJO estas vortumita per nekomprenebla vorto “Kontatek”. Esperanto malfacila por azianoj finfine perdus avantaĝon allogi la novan generacion, se ĝi daŭre estus danĝerigita». Bonvolu komenti ĉi tiun plendon.


  Mi pensas, ke ekzistas diferenco inter la du revuoj, pri kiuj Trezoro parolas. Esperanto, asocia revuo institucie redaktata, havas pli da respondeco uzi konservativan lingvaĵon ol Kontakto, kiu celas liveri porjunulajn legaĵojn kaj roli forumon por la sinesprimaj inklinoj de la junularo. La junularo iom emas al eksterkadraj gustoj kaj foje ludos per etaj ekscesoj. Mi esperas, ke, anstataŭ peti de la redakcio bridadon de tiu entuziasmo, male la aziaj gejunuloj prezentos tie proprajn regionajn petolaĵojn, por ke ne estu malsimetria la dinamiko de leĝeraĵoj. Pri la neceso zorge eviti novvortajn aventurojn en la revuo Esperanto, mi senrezerve konsentas kun Trezoro, kaj ankaŭ en Kontakto mi ja ne estas por senbrida lavango de tiaj formoj. Ni ĉiuj konsciu pri la principo de neceso kaj sufiĉo ankaŭ kiam temas pri la uzado de aventuraj vortoj malfacile trakteblaj por ekzemple azianoj.


  Intervjuis Aleksander Korĵenkov


  Eventoj


  Nekutima interlingvistika sesio en Poznano

  Katalin Kováts gvidas la porinstruistan programon en UAM


  La februara sesio de la Interlingvistikaj Studoj, okazinta la 4-10an de februaro ĉe la Universitato Adam Mickiewicz (Poznano, Pollando) estis speciala el pluraj vidpunktoj. La grupo ankaŭ en sia tria jaro restis rekorda: 16 gestudentoj (el kiuj du ne povis veni).


  La kvar specialiĝoj – Esperanta literaturo, Esperanta lingvistiko, internacia kaj interkultura komunikado kaj instruado de Esperanto – daŭrigis sian laboron, la lasta kun aldonaj 13 persistaj partoprenantoj de la unujara instruista trejnado. Pro tio kontribuis pli multe da prelegantoj ol kutime.


  La lingvistika kaj komunika specialiĝoj povis ĉeesti la kurson de d-ro Blazio Vaha (Balázs Wacha, Hungario) pri komparo de planlingvoj kaj de prof. Ilona Koutny pri Esperanto kompare kun aliaj lingvoj kaj ĝia rolo en la mondo. La kurson pri nuntempaj problemoj de la Esperanto-movado – por ĉiuj partoprenantoj – gvidis prof. Renato Corsetti, kiu el sia propra grandega sperto povis plilumi diversajn aspektojn, pasintecon kaj estontecon de la movado.


  La instruistan programon gvidis d-rino Katalin Kováts (Nederlando) kun neelĉerpebla energio kaj inventemo. Prof. Duncan Charters (Usono) kun granda kompetento gvidis interesan kurson pri Esperanta metodiko inkluzive ĝiajn kulturajn ligojn. Kontribuis prof. Ilona Koutny pri tiklaj problemoj de Esperanto-gramatiko kaj lernfaciligo per Esperanto.


  Prof. Vilmos Benczik (Hungario) prezentis resuman kurseton pri la du unuaj periodoj de la Esperanta literaturo al la instruista grupo kaj gvidis kurson kun tekstanalizoj por la literatura specialiĝo. Roman Dobrzyński fermis la sesion per siaj spertoj ĉe la tradukado de la filmigita versio de Sinjoro Tadeo de Adam Mickiewicz.


  Merkrede okazis riĉa kaj sukcesa simpozio dediĉita al la Jaro de lernanto kun surlokaj kaj invititaj prelegantoj kiuj prezentis vastan gamon de lernantoj: de infanĝardenuloj tra bazlernejaj kaj universitataj studentoj ĝis maljunuloj.


  La merkreda komuna vespero komenciĝis per kortuŝaj rememoroj pri la ĵus mortinta prof. Zbigniew Galor (la edzo de Ilona), kiu regule kontribuis al la antaŭaj sesioj per prelegoj pri la Esperanta kulturo kaj sociologio de la Esperanto-movado (legu pli pri li: http://edukado.net/biblioteko/panteono?iid=225&s=1159902c0830ab3575d46c76241327de). Zuzanna Kornicka kun gitarludo kantis kantojn, kiujn li tradukis. La dua parto de la vespero gastigis la interesan prelegon (kun lumbildoj) de prof. Przemek Grzybowski (Universitato de Bydgoszcz) pri instruado per rido en malriĉaj landoj kiel Peruo. Tio ligiĝis ankaŭ al la esplortereno de Zbigniew pri la homoj ekskluditaj.


  La laborigan kaj emocian semajnon kompletigis ekskurso al Gniezno fama pro la malnova katedralo. Por la kursanoj sekvos la lasta kaj plej malfacila tasko: verki finlaboraĵon kaj defendi ĝin en la septembra sesio, kiu regalos la alvenontojn per la 4a Interlingvistika Simpozio kun speciala sekcio, dediĉita al Zamenhof, kaj festos la 20-jariĝon de la Interlingvistikaj Studoj.


  Ilona Koutny

  Gvidanto de la Interlingvistikaj Studoj


  Unu tuta tago por la Jaro

  La Simpozio en Poznano estis riĉenhava kaj varia danke al la partopreno de multaj fakuloj,el kiuj pluraj ankaŭ instruas en la Interlingvistikaj Studoj de UAM (Foto: Stefan MacGill)


  La tago? La 8an de februaro en Poznano. La jaro? La Jaro de la Lernanto proklamita de UEA kaj ILEI inter du julioj – tiu de 2016 kaj tiu de 2017, por la tuta mondo. La unutaga aranĝo estis titolita “Simpozio pri la Lernanto en la lingvolerna procezo”. Ĝin malfermis la vicdirektorino de la lingvistika Instituto de la universitato Adam Mickiewicz, prof. Grażyna Demenko. Jen resumo pri la 14 prezentaĵoj de 12 spertuloj el ses landoj (Brazilo, Hungario, Italio, Nederlando, Pollando kaj Usono).


  Duncan Charters: Kie la fokuso: la materialo, la instruisto, aŭ la lernanto?


  La graveco de sperteca lernado el la vidpunkto de daŭra utileco por la lerninto. Laŭ Stephen Krashen pli gravas granda kvanto da legkapabligaj kaj aŭskultkapabligaj materialoj, ol la pli tradiciaj ekzercofolioj. Lernantoj kundecidu pri la studmaterialo. Instruisto adaptiĝu al la bezonoj de la lernanto, ne inverse; tio laŭ la modelo de diferencigita instruado.


  Vilmos Benczik: Ĉu dissaltos la obstinaj baroj? Lingvaj baroj inter instruistoj kaj lernantoj.


  Se la lerneja lingva variaĵo ne samas kun la ‘privata’ lingvouzo de la lernanto – jam ekzistas baro. La preleganto skizis la unikan lingvoekzamenan sistemon en Hungario, kiuj donas al Esperanto rolon.


  Renato Corsetti: Ĉu vi volas lerni la araban? Pri la roloj de instruanto kaj lernanto.


  Reago-provoka prezentaĵo. Kiu estas la plej bona instruisto en la mondo? – la patrino, kaj ju malpli da teoriaj libroj ŝi legis, des pli bone. Kaj la plej bonaj lernantoj? La beboj – ili havas enorman motivigon lerni la tutan mondon kaj dediĉas al tio ĉiun maldorman momenton de la fruaj vivjaroj. Sekvis fascinaj ekzemploj pri kelkaj konstruprincipoj de la araba.


  Przemysław Grzybowski: Ankaŭ vi estas Fremdulo. Problemoj de interkultura edukado.


  Li skizis la distingon inter diferenculoj kaj fremduloj. Diferenculoj povas esti proksimaj (ekzemple, parencoj) kaj malproksimaj, kiuj tamen restas lokeblaj en iun imageblan kuntekston. Fremduloj kontraste tiom neproksimas, ke ili estas rekoneble aliaj, kaj ofte ne eblas imagi iliajn cirkonstancojn. Reagoj al tiu kultura diferenco povas esti timo, agresemo, algluiĝo al stereotipoj aŭ la influo de la grega instinkto. Interkultura agado baziĝas sur kontaktoj inter individuoj kun la celo transponti tiujn diferencojn kaj atingi ŝanĝojn de konduto.


  Grażyna Szubryczyńska: Kiel prezenti Esperanton al infanoj en infanĝardeno?


  Per bildserio ni eksciis, kiel eblas riĉigi la spertojn de infanetoj per vizitoj de alilandaj esperantistoj, interŝanĝoj de leteroj, bildkartoj, glumarkoj kaj simile. Montrita estis ankaŭ la pozitiva efiko de transkulturaj dancoj. La emfazo ne estas la lingvolernado sed kreo de pozitivaj spertoj.


  Krystyna Worobiej: Alternativa komunikado inter eŭropaj lernejoj (projekto AKEL).


  Pri la efikoj de leterinterŝanĝoj inter lernantoj de Pollando kaj Brazilo, pri la rolo de projektoj Komenio (ekz. inter Hispanio, Portugalio kaj Italio) kaj la retblogo de AKEL – lernejliga projekto, kies fizika esprimilo estis la renkontiĝoj FRINGOJ en la kulturcentro Greziljono.


  Małgorzata Komarnicka: Profilo de pli aĝa studento de Esperanto.


  Multaj homoj en la t. n. ‘tria aĝo’ havas emon eklerni lingvon, ĉu pro simpla ĝuo, por ekzerci la cerbon, ĉu por plenumi tial pli facile aliajn celojn. La prezentanto spertiĝis unue en Poznano kaj plie en Herzberg am Harz (la Esperanto-urbo) pri lernantoj de la ‘tria aĝo’, kie floris diversaj interŝanĝoj pere de la programo Grundtvig. Reage al i.a. la neparolemo fontanta el la timo erari, la preleganto prezentis sian kursmodelon, praktikatan en la Centro por la Tria Aĝo en Vroclavo: grupoj de 6-10 homoj tra 90 minutoj dufoje semajne, tra tridek semajnoj.


  Katalin Kováts: Ekparolu! – malantaŭ la kulisoj.


  Tiu ĵus lanĉita programo estis montrita per bildoj. Ĝi celas unuavice kursfinintojn el la kursaro ‘Duolingo’ kiu survojas al miliono da vizitintoj. La interfaco de ‘Ekparolu!’ proponas dek interparolajn sesiojn, po 30 minutoj, starigeblajn tra tiu interfaco. La projekto arigas ‘onklojn’ (mentorojn) kaj ‘nevojn’ (kursfinintojn, kiuj tipe ne havis eblon paroli la lingvon). La onklo-serĉado plurkaze aktivigis latentajn fortojn; onkloj devas bone regi la lingvon, kapabli uzi skajpon kaj havi bonan aŭdkapablon. Ili ne devas esti instruistoj, sed ili devas trairi preparan programon. De nevoj venas pozitivaj reagoj.


  Balazs Wacha: Interlingvistiko por doktoriĝantoj.


  Li skizis la programon de studebloj por doktoriĝantoj; tio inkluzivas la disvastigon de etnolingvoj rilataj al ŝtatoj aŭ regionoj, la rolon de kreoloj kaj piĝinoj kaj la kontrastigon de ‘naturaj’ lingvoj kun la arte faritaj lingvoj. Li parolis ankaŭ pri la siatempa kaj nuna roloj de la universitato ELTE en Budapeŝto.


  Stefan MacGill: Kiel ligi gramatikaĵojn kun situacioj – aktivigo de la lernantoj.


  Ni donu al la lernantoj la elekton – ĉu ili spertiĝu nur per praktika uzo, ĉu per gramatikaj klarigoj. Kiel diris Auld – nur frenezulo neglektus eluzi la unike logikan kaj senesceptan karakteron de la baza Esperanto-gramatiko. Kio ne ekskludas la eluzon de situacioj kaj rolludado en la kursoj. Necesas rekoni, ke la gamo de realisme sperteblaj situacioj en la Esperanto-komunumo malplias ol por aliaj vaste uzataj lingvoj.

    Prof. Ilona Koutny prelegas

    (Foto: Stefan MacGill)

  


  Fernando Pita: Defioj reteni studentojn en la hodiaŭa mondo.


  Nuntempaj studentoj povas ne scii, kio estas radio aŭ presita literatura verko, komunikado okazas pere de komputiloj. Tradicia malestimo al Esperanto en brazilaj universitatoj estas kontraŭata per mallongaj kursoj por trejnataj instruistoj kun la unuavica celo pozitivigi la sintenon, ne instrui la lingvon. Estis tuŝitaj la ligoj inter la movado kaj religioj, kiel influilo de la publika opinio.


  Ilona Koutny: Universitata studento. 50 jaroj de universitata instruado de esperantologio.


  Ni prezentu en universitataj medioj Esperanton ne kiel unikan lingvon, sed montru la similaĵojn kun aliaj konataj lingvoj, laŭ respektataj lingvistikaj kriterioj, poste eblas prezenti la unikajn aspektojn de la lingvo kaj ĝia komunumo. Skizo de nuna universitata sceno emfazis la gravecon prezenti Esperanton en ĝia pli vasta kunteksto, inkluzive de la praktika uzeblo por studi aliajn fakojn. Ŝi prezentis la Esperanto-fakon fonditan de d-ro István Szerdahelyi en ELTE (Budapeŝto) antaŭ 50 jaroj kaj poste transiris al la baldaŭ 20-jaraj Interlingvistikaj Studoj en Poznano.


  Renato Corsetti: Denaskismo el psikolingvistika vidpunkto.


  La prezentanto skizis la malfacilan vojon por akceptigi la valoron de dulingvaj infanoj, precipe en intelektaj rondoj kaj resumis la elformiĝon de denaskuloj.


  Blazio Vaha: Spertoj pri denaskaj infanoj.


  Konkretaj spertoj el la familia vivo, specife kun Esperant-lingvaj gepatroj kun komuna nacia lingvo.1


  Fermis la tagan programon la vicprezidanto de UEA, kiu emfazis la du aspektojn de la simpozio: unue la tre altan nivelon, due la densecon de eroj. La tuto reprezentis la plej ampleksan festadon de la Jaro de la Lernanto ĝis nun; fine li esprimis la dankojn kaj gratulojn de ILEI kaj UEA pro tiu sukceso.


  Stefan MacGilll


  Prof. Ilona Koutny prelegas en la Simpozio (Foto: Stefan MacGill)


  “Amikumu”, nova revolucia aplikaĵo por esperantistoj

  La 18an de marto, la longe atendita Esperanto-telefonaplikaĵo (apo) Amikumu eksplode lanĉiĝos al la publiko. Se vi tiutage ne scios, kie eblas elŝuti Amikumu, vi povos trovi ligilon ĉe https://amikumu.com/eo/ aŭ elŝuti ĝin rekte de la App Store (iOS) aŭ Google Play (Androjdo).


  Amikumu estas elpensaĵo de la du plej bone konataj esperantistoj de la interreta generacio: Chuck Smith, la Esperantisto de la Jaro 2015, kaj Evildea, la plej spektata Esperanto-filmisto ĉe JuTubo. Ni decidis interparoli kun Richard Delamore pri liaj spertoj kaj esperoj.


  Kio estas Amikumu?


  Amikumu estas apo, kiu celas helpi vin trovi kaj kontakti proksimajn esperantistojn kaj parolantojn de aliaj lingvoj. Ekzemple, ni neniam povas scii, kiuj survoje estas esperantistoj se tiuj ne portas verdan stelon. “Amikumu” celas aktualigi kaj virtualigi tiun koncepton de la “verda stelo” por nova generacio de poŝtelefonemuloj. Ni programas apon, kiu malkaŝos al la uzanto la plej proksimajn esperantistojn per simpla, facile uzebla interfaco.


  Kiel Amikumu funkcias?


  Amikumu havas interfacon tre netimigan kaj okulplaĉan. Oni simple devas (1) krei konton (2) aldoni foton kaj priskribon (3) serĉi kaj mesaĝi proksimajn esperantistojn por organizi kunvenojn. Ni simpligas la tutan interfacon por krei la plej bonan sperton imageblan.


  Kiuj estas en via teamo?


  La kerna teamo inkluzivas kvin homojn: Chuck Smith (Ĉefa Teknika Oficisto / iOS-programisto), Neil Roberts (Androida programisto), Judith Meyer (Servila Programisto), Elena Ĥusanova (Grafikisto) kaj mi (Ĉefa Afergvida Oficisto).


  Tamen, la kerna teamo estas nur parto de la internacia teamo de Amikumu. Tiom grandskala projekto ne povas disvastiĝi sen la aktiva kaj senĉesa helpo de multaj bonkoruloj. Ekzemple, ni flegas longan liston de lingvaj ambasadoroj, testantoj ĉe Telegramo.org kaj Kickstarter-subtenantoj. Ĉiuj el ili estas gravaj por la sukceso de Amikumu.


  Kiel progresis la programado de Amikumu?


  Eĉ antaŭ ol ni finis la monkolekton, ni komencis programi la apon. Kompreneble, ĉio ne ĉiam iris laŭplane. Ni ekfrontis multajn problemojn kaj malfacilaĵojn survoje. Ekzemple, la tujmesaĝilo kaŭzis multajn kapdolorojn por niaj programistoj. Ni uzas jam kreitan kromprogramon por la tujmesaĝilo sed ĝi ne bone integriĝis kun nia sistemo kaj ni devis forpeli multajn cimojn el la kodo. Tamen, la problemoj ne ĉiam rilatas al programado. Aliflanke, ni havis neeviteblajn problemojn fondi internaciajn bank-kontojn pro tio, ke ni estas tro internacia teamo! Ni eĉ bezonis dungi advokatojn por trovi taŭgajn solvojn. Evidentiĝas, ke multaj novaj ekfirmaoj ne estas tiel internaciaj kiel la nia.


  Kiel okazis, ke UEA fariĝis la oficiala sponsoro de Amikumu?


  Mi ne plu memoras, kiam ni vere komencis diskuti oficialan sponsorecon kun UEA. Ni unue diskutis la ideon kun Martin Schäffer, kiu poste fariĝis iel proparolanto de Amikumu ĉe UEA. Fakte, lia senĉesa subteno de nia projekto estas nekalkuleble grava. Li helpis starigi la unuajn oficialajn diskutojn kaj eĉ gvidis nin ĝisfine tra la tuta procezo. UEA estas giganta asocio kun multe da kapoj, kiuj volas subteni kiel eble plej multe da novaj projektoj. Sed ili devas esti singardaj kaj protekti sian limigitan kapitalon kontraŭ malbonaj investoj. Tamen, rapide evidentiĝas, ke Amikumu estas pli ol ilo, sed ankaŭ nova maniero por pli bone kunordigi la lokajn movadojn.


  Kion vi esperas pri la estonteco de Amikumu?


  Ni esperas, ke Esperantujo rapide kaj vaste adoptos Amikumu. Ni konscias, ke kelkaj veteranaj esperantistoj ne tuj komprenas la necesecon de Amikumu ĉar ili bone konas siajn lokajn grupojn. Tamen, multaj freŝbakitoj duolinganoj kaj lernuanoj ne scias aŭ eĉ ne tuj volas renkontiĝi kun oficialaj grupoj. Ni esperas, ke Amikumu solvos tiun problemon kaj faciligos la vojon al movada aktivado. Ankaŭ ekzistas esperantistoj en lokoj kie la movado ne ekzistas, ni volas helpi al tiuj konatiĝi kun la aliaj.


  Laste, ni ne nur celas allogi esperantistojn. Jes, ni estas Esperanto-firmao kaj nun disponigas nur Esperanton per Amikumu. Tamen, baldaŭ ni ebligos ĉiujn lingvojn en Amikumu por helpi la kreskon de interkompreniĝado inter la mondaj popoloj.


  Kiel esperantistoj povas helpi al Amikumu?


  Amikumu plej utilos, kiam la plejmulto de esperantistoj uzos ĝin. Do, se vi estas aktivulo en via loka movado, ni petas, ke vi priparolu kaj reklamu Amikumu al viaj samlokanoj. Se vi volas pli aktive helpi Amikumu kiel ambasadoro de specifa lingvo, ne hezitu kontakti richard@amikumu.com. Ambasadoroj helpas reklami kaj disvastigi Amikumu inter aliaj lingvaj komunumoj.


  Respondis Richard Delamore


  Nova redaktoro-paro por la revuo Esperanto

  Unuafoje en la historio de la revuo Esperanto, ĝi oficiale havos du redaktorojn, la geedzan paron Dima Ŝevĉenko (31-jara) kaj Anna Striganova (29). Tiel decidis la Estraro de UEA, kiu intervjuis ankaŭ du aliajn bonajn kandidatojn por sekvi Attila Kaszás en tiu grava posteno.


  “Ni estis tre impresitaj de la propono, per kiu Dima kaj Anna kandidatiĝis”, – komentas la prezidanto de UEA, d-ro Mark Fettes. – “Ili kune disponas pri granda gamo de kapabloj, ne nur pri la enhava redaktado, sed ankaŭ pri grafiko kaj enpaĝigo kaj pri la reteja flanko de la revuo. Tiu kombino de fortoj ŝajnas al ni tre promesplena”.


  Ambaŭ homoj laboras parttempe ĉe la Rusia Universitato de Amikeco inter la Popoloj en Moskvo, kie ili studis ĵurnalismon (Dima) kaj literaturon (Anna) ĝis nivelo de magistriĝo kaj jam preparas doktorajn disertaciojn. Ĉe Dima, denaska esperantisto, la diplomverkoj ĉiam rilatas al Esperanto kaj ĝia loko en la mondo de amaskomunikiloj. Interreto grave rolas en ilia nuntempa laboro, ĉu en praktika laboro pri la retejo de la Filologia Fakultato, ĉu kiel instrutemo kaj esplorobjekto. Kvinjara laboro ĉe la rethotela kompanio “masterhost” donis al Dima multajn teknikajn konojn sur tiu kampo.


  Ili estas konataj kiel la gvidantoj de la eldonejo Impeto, kiun fondis en 1992 la gepatroj de Dima, Aleksandr kaj Elena Ŝevĉenko (kune kun Dimitrij Perevalov). Post la forpaso de la fondintoj Dima kaj Anna sukcese pluportas la torĉon. Per tiu okupo ili lernis multe pri tekstoredaktado kaj enpaĝigo, same kiel pri la interesoj kaj preferoj de la Esperanta libromerkato. Ili estas aktivaj en la moskva Esperanto-movado, kie ili organizis plurajn popularajn aranĝojn. Ili kunlaboras ankaŭ pri instruado de Esperanto en diversaj medioj.


  Anna kaj Dima transprenos la revuon ekde la aprila numero 2017. Kune kun la preparado de sia unua numero, ili planas krei “modernan retejon de la revuo, kiu celos interagi kun la abonantoj kaj aŭtoroj”. Tia “integriĝo de la tradiciaj paperaj eldonaĵoj en la interretan mondon” estas por ili aparte interesa, teorie kaj praktike. Aldonas Fettes: “Tio plene kongruas kun niaj planoj por la evoluigo de UEA. Retaj servoj estas grava parto de nia strategio por kreskigi kaj aktivigi nian membraron, kaj ni vidas kernan rolon por la revuo kaj ĝia retejo. Ni antaŭĝojas kunlabori kun la novaj redaktoroj por realigi tiun vizion”.


  GK UEA


  Komuna staĝo de koreaj kaj tajvanaj esperantistoj

  De la 9a ĝis la 13a de februaro en Pingtung, urbo en la suda Tajvano, okazis komuna staĝo de koreaj kaj tajvanaj esperantistoj. Partoprenis 9 koreaj kaj 23 tajvanaj esperantitsoj (kaj neesperantistoj), krome du gastoj el Francio, kaj po unu el Kanado, Aŭstralio kaj Irano.


  En la unua tago estis prelego pri Koreio kaj ĉi-jara UK ĉe la kulturcentro Ho Mi.


  Por la dua tago la Komunuma Kolegio (KK) de Pingtung, kie okazas de kvin jaroj kurso de Esperanto, disponigis al ni lokon por la matenmanĝo, kaj poste tie okazis lingva interŝanĝo, dum kiu koreoj instruis la korean lingvon, kaj tajvananoj – la ĉinan kaj tajvanan. Ni ankaŭ kantis Esperante, koree kaj ĉine. Poste en tri grupoj oni ludis Esperantajn kartojn kaj lernis vortojn kaj uzis ilin en frazoj.


  Posttagmeze oni ekskursis en Kaohsiung, la dua plej granda urbo en Tajvano. Abengo (Prof. Cho), tre sperta ĉiĉerono, gvidis tra la urbo kaj vidindaj lokoj. Vespermanĝo okazis ĉe nokta bazaro samurbe (Tajvano havas unikajn noktajn bazarojn, kaj oni tie povas gustumi tre multajn tajvanajn tradiciajn manĝojn kaj trinkojn).


  Matene de la tria tago ni havis tinkturadon ĉe KK. Ĝi estas tajvana tradicia arto kaj oni povas laŭ propra gusto kolorigi ŝtofon. Tio bezonas horojn kaj paciencon! Posttagmeze ĉe la hejmo de Reza ni havis prezentadon pri manĝo-etiketoj en okcidentaj landoj, Koreio kaj Tajvano. Poste koreoj kuiris diversajn kore-stilajn manĝaĵojn kaj tajvananoj ĉin-stilajn. Vespere ni vizitis lanternan festivalon de Pingtung. Tradicie en la lasta tago de la ĉina novjaro oni ornamas stratojn per lanternoj kiuj ĉefe rilatas al tiujara zodiaka animalo.


  La kvaran tagon estis busa ekskurso al la monto Sandiman, proksime de Pingtung, kie loĝas multaj tajvanaj aborigenoj. La plej impresa estis prezentado de ilia kulturo kun dancoj, kantoj kaj klarigoj pri la vivstilo. Oni manĝis ĉe aborigena manĝejo en aborigena vilaĝo, kaj samloke la tajvana esperantistino kaj jogo-instruistino Yvonne gvidis ĉiujn per diversaj movoj de jogo. Vespere post komuna manĝo ni kune iris al la kulturcentro Youth College, kie estis prezentita tajvana opero. La tuta teksto de la opero estis tradukita al Esperanto de nia loka veterana esperantistino Ingrid.


  Lunde, la 12an de februaro, post komuna manĝo la korea grupo daŭrigis la vojaĝon al oriento kaj nordo de Tajvano.


  Por tiu ĉi staĝo ni preparis ampleksan 64-paĝan broŝuron kun enhavas klarigoj pri ĉiuj programeroj kaj pri la korea kaj ĉina lingvoj, tekstoj de la kantoj kiujn oni lernis, informoj pri ĉi-jara UK en Seulo, kaj sinprezentoj de ĉiuj partoprenantoj.


  La staĝo okazis surbaze de la propono de la korea grupo, kiu ekde 2012 aranĝas similajn staĝojn en kaj ekster Koreio por interŝanĝo de kulturoj kaj altigo de lingva nivelo. La grupo naskiĝis antaŭ kvar jaroj danke al esperantistoj, kiuj laboras en alternativaj lernejoj kaj kredas, ke Esperanto estas la alternativa lingvo. Ĝis nun okazis staĝoj en Hispanio, Francio kaj Koreio.


  Laboris por tiu ĉi staĝo multaj homoj, sed precipe aktiva de la korea flanko Esther kaj Hela, kaj de la tajvana – Liru, Ingrid kaj Abengo.


  Reza Kheirkhah


  En la varma januaro


  De la 6a ĝis la 15a de januaro okazis kongreso/somerkursaro en la Internacia Domo de Brisbane organizita de la Aŭstralia Esperanto Asocio. Dum tiu somera monato la vetero estas varma kaj humida en la ĉefurbo de Queensland, sed multaj eroj de la programo – kursoj, prelegoj, koncertoj, kantado, ludvespero, teatrovespero – okazis en klimatizitaj ĉambroj, kaj ankaŭ la bela, granda ĉirkaŭa parko kaj naĝejo estis rifuĝejoj por la okdeko da ĉeestantoj.


  Grupo de kvar francinoj – Martine, Thérèse, Michelle kaj Michèle, indonezia esperantisto Erlangga kaj kelkaj novzelandanoj internaciigis la eventon. Plia indoneziano ne ricevis vizon de la aŭstraliaj aŭtoritatoj.


  JoMo per sia kutima vigleco kaj neordinara energio gajigis la etoson kaj helpis konatigi Esperanton per koncerto en la piedira areo de la urbo, dum flugfolioj estis disdonataj al la publiko. Li eĉ sukcesis dancigi la lokanojn.


  Venontjare, fine de marto kaj komence de aprilo okazos la dua trllanda kongreso (Indonezio, Novzelando, Aŭstralio) en la urbo Bekasi, sur la insulo Java.


  Franciska Toubale


  Sur Olimpo oni parolas en Esperanto

  Panteono de Esperanto-instruistoj estas sekcio de edukado.net, iniciatuta de la redaktoro Katalin Kováts. En la Verda Panteono ricevas lokon meritplenaj instruistoj kaj agantoj, aktivuloj, kiuj multon faris por la instruado kaj disvastigo de Esperanto, ĉu per efektiva instruado, ĉu per kreado de lerniloj, organizado de kursoj, kompilado de vortaroj kaj aliaj bonfaraĵoj. La reta loko estas ne nur muzeo de forpasintoj, kun iliaj fotoj kaj detala prezento de la agadoj, sed ankaŭ loko por vivaj premiitoj. Ĉiujare, la 15an de decembro, en la Zamenhofa tago kaj naskiĝjaro de la retejo edukado.net, Katalin Kováts enkondukas al la Panteono 15-20 novajn vivantajn aktivulojn. Ŝi elektas ilin laŭ siaj propraj spertoj, informoj el la movado, laŭ proponoj kaj sugestoj de la membroj de edukado.net. Ĉiu povas proponi novajn kandidatojn.


  Komence de la jaro 2017 estas en la Panteono preskaŭ ducent panteonanoj, 100 vivantaj kaj 98 forpasintaj kolegoj. Kutime la elektitoj ricevas inviton dum la jaro kaj havas tempon verki sian biografion kaj sendi ĝin kun elektita foto. Do, la nomoj de la premiitoj estas surprizo al la movado, sed ne al la koncernuloj.


  Post la publikigo de la nomoj kaj prezentoj esperantistoj povas lasi komenton, skribi pri siaj memoraĵoj rilate al la premiitoj aŭ gratuli ilin. La vivantaj ricevas mesaĝe la enskribaĵojn kaj ĉiam tre ĝoje legas ilin. Katalin opinias, ke estas pli bone honori niajn agantojn dum ilia vivo ol danki ilin postmorte. Por kelkaj tia honorigo estas vere granda evento, prifierenda kaj festinda.


  En la sudpola urbo Nowy Sącz estas vigla kaj aktiva Esperanto-agado, kies ĉefa motoro estas Halina Komar. El la urbo antaŭ du jaroj estis jam enpanteonigita Danuta Kowalska, kaj en 2016 pliaj du virinoj ricevis la gloron. Ĉi-foje la lokaj premiitoj estis Halina Komar kaj Jolanta Kieres. Ĝuste tial la lokuloj profitis la okazon kaj la 12an de februaro 2017 organizis grandan karnavalan balon sur la Olimpo.


  Al la festo venis el Bjalistoko ankaŭ Nina Pietuchowska, la tria pola laŭreatino de la jaro. La laŭdadon kaj enpanteonigon faris Katalin Kováts, en la rolo de diino Hera. La lokaj esperantistoj helpataj de la Urba Kulturcentro, kiu gastigis la balon, ne nur vestis sin en belegaj kostumoj de la greka kulturo, sed ankaŭ studis la historion kaj karakterize personigis la diojn. Por la festo estis verkita “teatraĵeto”, en kiu ankaŭ Katalin recitis sian rolon en la pola lingvo. Krom la lokaj esperantistoj ĉeestis familianoj de la laŭreatoj, pli frua honorito Danuta Kowalska, esperantistoj el aliaj urboj, respondeculoj de la urba kulturdomo kaj agenteja kunlaborantino el Varsovio. La feston sekvis vespermanĝo kaj dancado. Kvankam pro la honoraj gastoj multo okazis en la pola, sekvattage en la loka gazeto Dobry Tygodnik Sądecki aperis raporto, kun la titolo Sur Olimpo oni parolas en Esperanto. (http://www.dts24.pl/na-olimpie-mowi-sie-w-jezyku-esperanto/)


  Katalin Kováts


  Moskva renkontiĝo en Krasnogorsk


  La tradicia Moskva Esperanto-Renkontiĝo – tuttaga en la hejmo de Dima Ŝevĉenko kaj Anna Striganova (urbo Krasnogorsk, tamen piede atingebla de moskva metrostacio) – okazis jam la okan fojon. La 5an de februaro ĝin partoprenis 22 personoj, rekorda kvanto. Inter ili estis gastoj el Belgio kaj Ukrainio kaj tri denaskaj esperantistoj.


  Oni varme gratulis al Dima kaj Anna pro ilia redaktoriĝo de la revuo Esperanto. La programo estis kiel ĉiam riĉa kaj varia. Nikolao Gudskov prelegis pri la signifo de la antikva greka filozofio por Esperanto. Viktor Gusev, filo de la konata Esperanto-poeto Konstantin Gusev, prezentis la ĵus aperintan ĉe “Impeto” ruslingvan libron pri sia patro. Kristin Tytgat (Belgio) rakontis pri sia lando kaj sia instru-laboro, respondis plurajn demandojn. En literatura vespero Valentin Melnikov kaj Aleksej Nistratov deklamis siajn tradukojn; Ludmila Novikova prezentis siajn verstradukojn el Eŭgeno Miĥalski okaze de ties 120-jariĝo. Dima kaj Anna rakontis pri sia agado, pri redaktoraj planoj. Kiel kutime, kantis Mikaelo Povorin – kelkfoje en paŭzoj, fine pli longe.


  Krom tradiciaj bongustegaj manĝoj, kuiritaj de Anna (estis ankaŭ aparta menuo por vegetaranoj), okazis festado de la redaktoriĝo kaj de libro-apero: kun ĉampano, cidro farita de Nikolao Gudskov (li majstras pri tio) kaj speciala torto kun aspekto de la Esperanto-flago.


  Valentin Melnikov


  Vintre en la kulturcentro Kvinpetalo

  La Kvinpetalo. Distraĵo en periferio de kurso: eltrovado de diferencoj inter similaj bildkartoj (Foto: Brian Moon)


  Tradicie aktivaĵoj malmultas en la Kvinpetalo (Bouresse, Francio) vintre. Sed same tradicie okazas minimume unu tutsemajna staĝo februare, kiun gvidas Ansofi Markov. Aparte laboremaj estis ĉi-fojaj kursanoj, kiuj mem kompilis raporton pri la staĝo, kiu interalie rakontas:


  La unuan tagon ni vizitis la vilaĝon, kiu havas kelkajn vidindaĵojn. Survoje al la romanika preĝejo, ni malkovris la mirigan erikbranĉan remizon kaj la lavejon kun bela gisa akvopumpilo kiu datumas de la mezo de la dudeka jarcento. La preĝejan placon ornamas statuo de la Virgulino (Dipatrino). Preterpasante la mediatekon, la urbodomon kaj la poŝtoficejon, ni iris ĝis la tombejo, meze de kiu troviĝas granda stranga monumento, ĉirkaŭita de ŝtona serpento, kiu rilatas al legendo pri pastro kiu venkis la diablon.


  Revenante al la centro de la vilaĝo, ni observis la malnovajn domojn kun specifaj ŝtonoj, kies funkcio estis eligado de uzita akvo rekte el kuireja lavujo al ekstero de la domo. Ni vidis ankaŭ la lernejojn, kiuj atestas pri la specialaj rilatoj, kiuj ekzistis inter religia privata kaj laika publika instruadoj de la fino de la deknaŭa jarcento ĝis la jaroj 1960aj.


  La duan tagon, ni vizitis la Esperanto-Kulturcentron Kvinpetalo, en kiu okazis nia staĝo. Nin impresis la riĉa biblioteko, kaj interesis la jam longa historio de la centro. Ankaŭ la loĝeblecoj, la klopodoj por plibonigi per gravaj konstrulaboroj la komforton kaj akcepton de la staĝantoj impresis nin.


  Dum la tuta staĝotempo oni apenaŭ krokodilis, eĉ dum la paŭzoj! Dum la kursoj ni ŝatis la precizigojn pri la Esperanta gramatiko, la rakontojn kiujn ni kune legis, kaj en kiuj ni lernis kompreni la lingvon Esperanto per logika analizo kaj allogaj bildoj. Ankaŭ estis interese labori per diktaĵoj kaj blankaj ekzamenoj, kiuj ebligis konkludi, ke restas al ni ankoraŭ multe da laboro por sukcesi la veran ekzamenon…


  Entute, ni multe ŝatis la staĝon en Kvinpetalo, en Bureso. Ni estis komencantoj, kaj danke al la kompetenteco, la pacienco, kaj la afableco de nia instruistino Ansofi, ni progresis laŭ nia ritmo.


  Post tia staĝo ni deziras plu progresi, do ni revenos Bureson!


  La staĝantoj


  Pri Esperanto en germana malsanulejo


  En Treviro (germane: Trier), urbo ĉe la okcidenta landlimo de Germanio, la 8an de februaro okazis enkonduka seminario pri Esperanto. Prelegejo estis salono en unu el la du grandaj malsanulejoj de la urbo, nome la Hospitalo de la Mizerikordaj Fratoj. Celo de la seminario estis entuziasmigi aktivulojn de la hospitalo por la internacia lingvo.


  Dum la prelego de d-ro Christoph Klawe, prezidanto de UMEA, ĉeestis rondo de kuracistoj, radiologiaj asistantoj, telefonistoj, sekretariinoj kaj la estro de la departemento pri daŭra medicina klerigado. La prelego prezentis la historion kaj nunon de la Esperanto-movado, la strukturon de la lingvo kaj ties internacian aplikeblon. Poste oni spektis en malstreĉa atmosfero kelkajn erojn de la filmserio Esperanto estas.


  Kelkaj partoprenantoj post la seminario komencis kun intereso sekvi interretajn kursojn kaj jam komencis iomete uzi Esperanton.


  En Treviro ekzistas du grandaj malsanulejoj, kaj dank’ al Esperanto-parolantaj dungitoj ambaŭ oficiale ofertas Esperanto-tradukservon por gemalsanuloj. Do se vojaĝanta Esperantisto eniras departementon por urĝaj kazoj, ŝi aŭ li povas peti helpon en Esperanto!


  Christoph Klawe


  Bunta librofoiro denove sukcesis en Havano


  La 26-a Internacia Librofoiro “Havano 2017” okazis en la Fortreso de Sankta Karlo de la Kabano (San Carlos de la Cabaña) de la 9a ĝis la 19a de februaro.


  Ekde la unua Havana librofoiro, okazinta en 1986, Kuba Esperanto-Asocio (KEA) ĉiam vigle partoprenas en la librofesto, kaj tio iĝis ĉiujara kultura tradicio por la kuba esperantistaro. Ĉi-jare ĉe la stando de KEA oni prezentis Esperanto-librojn, informis la interesiĝantojn pri Esperanto kaj varbis novajn lernantojn por Esperanto-kursoj. Ĉe la stando deĵoris ĉiutage du aktivuloj, inter ili elstare aktivis Pedro Fernández Rodríguez kaj Magalis Molina Suárez (vidu la suban foton).

  Dum ĉi tiuj dek tagoj okazis la havana etapo de la foiro, kiu de la 8a de marto ĝis la 16a de aprilo vojaĝos tra la lando. Ankaŭ la kuba esperantistaro en la orienta parto de la lando prezentos siajn standojn en la urboj Santiago de Cuba kaj Bayamo, kiam la librofoiro migros al la provincoj.


  Venontjare post la 27a Internacia Librofoiro “Havano 2018” okazos ankaŭ la 9-a Tut-Amerika Kongreso de Esperanto (TAKE). KEA sin preparas por bonvenigi la tutamerikan okazontaĵon kaj invitas la tutmondan esperantistaron al Havano.


  Juan Carlos


  Varsovia omaĝo al Zamenhof


  Konferenco okaze de la 100a mortodatreveno de Ludoviko Zamenhof okazos la 28-30an de aprilo 2017 en Mazovia Kultura Instituto en la centro de Varsovio ĉe la strato Elektoralna 12. La konferencejo situas je du haltejoj norde de la stacidomo Warszawa-Centralna. De la stacidomo veturu per tramo 16, 17, 33 ĝis la haltejo “Hala Mirowska”. Poste iru dekstren al la strato Elektoralna.


  Provizora programo


  2017-04-28, vendredo:

  10:00. Registrado de partoprenantoj;

  11:00. Solena malfermo;

  11:40. Ludoviko Zamenhof – biografiaj trajtoj;

  12:00. Kafo/teo-paŭzo;

  12:30. Prelegoj kaj paroladoj;

  14:00. Malfermo de la ekspozicio;

  14:30. Tagmanĝa paŭzo;

  16:00. Distra vespero.


  2017-04-29, sabato:

  10:00. Promenado tra la kvartalo Muranów laŭ spuroj de Ludoviko Zamenhof;

  11:30. Muzeo pri la historio de la Pollandaj judoj;

  15:00. Tagmanĝa paŭzo;

  16:00. Sankta Meso en Esperanto;

  17:30. Prelegoj;

  18:30. Distra Vespero.


  2017-04-30, dimanĉo:

  9:00. Solena Ceremonio ĉe la tombo de Ludoviko Zamenhof;

  11:00. Muzeo de la Varsovia Ribelo 1944;

  14:00. Tagmanĝa paŭzo;

  15:00. Konkludoj / Fermo;

  16:00. Promenado tra la Malnova Urbo. Adiaŭo.


  Tranoktejoj:


  A. Hotelo Ibis, str. Solidarności 165, PL-00-876 Warszawa. A1. Ĉambro unupersona kun matenmanĝo, banejo, duŝo: 175,00 PLN. A2. Ĉambro 2-persona kun matenmanĝo, banejo, duŝo: 105,00 PLN (persone).


  B. Gastoĉambroj “Metalowcy”, str. Długa 29, PL-00-238 Warszawa. (Bufedo surloke, mempaga). Ĉambro 2-, 3-, 4-persona kun lavabo aŭ bankuvo: 50,00 PLN (persone). Decidas laŭvica deklaro.


  C. Dom Nauki CMKP, str. Schroegera 82, PL-01-828 Warszawa. Ĉambro 2-, 3-persona kun lavejo: 50,00 PLN (persone)


  Aliĝilo:http://aligxilo.net/a/zamenhof-konferenco-2017/eo


  Retadreso: peaestraro@gmail.com


  Telefono:+48222400700 (Alina Mozer)


  Velado al Itala Kongreso 2017

  Itala Esperantista Federacio organizas la 19-26an de aŭgusto 2017 veladon por esperantistoj en la pitoreska Golfo de Taranto (sudorienta Italio). Ni velados admirante de la maro la tipajn vilaĝojn de la regiono kaj ĝiajn mirindajn naturvidindaĵojn.


  Velumi estas ebleco por viziti interesajn lokojn en formo de respondeca turismo, interrilatiĝi kun samideanoj kaj ferii kune en nekutima etoso. La velumantoj, ensorbite de la naturaj elementoj, estas en strikta kontakto kun la maro, la vento kaj la simpleco; sen bruo, sen malŝparo, sen urĝo. Estos ŝanco por renkonti novajn geamikojn esperantistajn ene de la emocianta nekutima kadro de la velkrozado.


  La partopreno estas malfermita al ĉiuj velistoj kaj novicoj. Ne estas bezonata antaŭa sperto pri velŝipado, tamen ĉiu partoprenanto havos la eblecon stiri la jaĥton kaj praktiki velŝipajn manovrojn. La velkrozado estos didaktika travivaĵo, tamen ne estos kurso de faka Esperanto pri velado, sed kurso de velpraktikado en Esperanto. La jaĥtestro donos al ĉiu partoprenanto ilustritan kajeron pri velŝipaj manovroj en Esperanto. La jaĥtestro estas sperta itala velisto kaj velad-instruisto, volontulo, membro de Grupo Esperanto Tigullio, parolanto de Esperanto.


  Prezo por unu persono: € 590 (antaŭpago 25%). La prezo inkludas: luadon de la jaĥto, jaĥtestron kaj kajeron pri velŝipaj manovroj en Esperanto. La prezo ekskludas: vojaĝelspezojn por atingi la jaĥton, komunan kason, kaŭcion, asekuron, littukojn.


  Komuna Kaso: dependas de la konsumado, ĉ. 200 € po persono.


  Kaŭcio: 150 € po persono, tute redonebla.


  Minimuma nombro de partoprenantoj: 6.


  La jaĥto: modelo “Bavaria 44”, 14 metrojn longa, kun 4 kajutoj, 10 kuŝlokoj, 2 necesejoj, kuirejo kaj saloneto.


  Kontaktu la jaĥtestron: alex@nodobandiera.it


  Kvar gravaj prilingvaj eventoj en Slovakio en la jaro 2017


  La jaro 2016 estis unika por la Slovakia Esperanto-movado, ĉefe pro la 101a UK. Ofte oni opinias la kongreson pinto de organiza laboro, kiun sekvas “velko”, ripozo, malaktiviĝo. Ne tiel okazis en Slovakio, la jaro 2017 estos por esperantistoj kaj lingvemuloj ne malpli interesa ol la antaŭa. Ĉefe danke al la agado de E@I, sed ankaŭ de SKEF kaj SKEJ, la videbligo de Esperanto estos bunta ankaŭ ĉi-jare. Okazos kvar internaciaj eventoj, en kiuj Esperanto kaj esperantistoj ludos gravan (ofte, la ĉefan) rolon! Jen ilia superrigardo kaj skiza prezento laŭ la kalendara sinsekvo:

  Polyglot Gathering (31.05.–4.06.2017, Bratislavo).


  Ĉi tiu “plurlingvula kunveno” estas ĉiujara renkontiĝo organizata por plurlingvuloj kaj lingvoŝatantoj. Ĝi daŭras kvar tagojn kaj kutime venigas pli ol 300 partoprenantojn. Dum la tago okazas prelegoj pri diversaj temoj (metodoj de lingvolernado, prezentoj de unuopaj lingvoj, ktp.), vespere okazas lingvorilata distra programo, ekzemple, ludoj aŭ multlingva koncerto (ekzemple, de JoMo). La ĉefa komuniklingvo estas la angla, sed ĝi ne estas deviga kaj prelegoj okazas ankaŭ en aliaj lingvoj, ĉefe en la germana, franca, hispana, itala, rusa kaj Esperanto.


  La unua Polyglot Gathering okazis en 2014 en Berlino. Pluraj el ĝiaj ĉefaj organizantoj (interalie Chuck Smith kaj Judith Meyer) volis krei kunvenon por lingvoŝatantoj kaj transdoni la etoson de Esperanto-renkontiĝoj al neesperantista publiko. Pro tio la funkciado de la kunveno estas tre inspirita de Esperantujo kaj enhavas ekzemple gufujon kaj aligatorejon (kaj tiuj du Esperantaj vortoj estas uzataj).


  Ĉi-jare organizos la eventon unuafoje la teamo de E@I, kune kun plurlingvemulino Lýdia Machová (kiu sukcese debutis en Esperantujo ĝuste je la 101a UK kun sia prelego “Kiel efike lerni lingvojn”). Ĝi okazos en la Ekonomia universitato, kaj aŭspicias ĝin la rektoro de la universitato. Krom “ordinaraj” prelegoj oni planas dediĉi ĵaŭde specialan programon al lingvopolitikaj temoj (pri kiuj ofte eĉ plurlingvuloj malmulton scias) kaj konsciigi homojn pri la bezono de vasta interhoma interkompreniĝo.

  Somera Esperanto-Studado (15.-23.7.2017, Banská Štiavnica).


  SES estas la plej granda internacia Esperanto-renkontiĝo, celanta lernadon de Esperanto. Ĉiujare, ekde 2007 ĝi okazas somere en Slovakio. Post unujara paŭzo (kaŭzita de la 101a UK en Nitro) SES revenas. Ĝia programo krom instruado konsistas ankaŭ el akompanaj kultur-amuzaj programeroj. La Someran Esperanto-Studadon organizas E@I kaj Slovakia Esperanta Junularo (SKEJ).


  SES 2017 okazos en la historia slovakia urbo Banská Štiavnica, 140 km de Bratislavo kaj 105 km de Budapeŝto. La urbeto estas enskribita kiel Unesko-urbo kaj enhavas plurajn vidindaĵojn, ĝi estas eĉ nomata “la plej bela urbo de Slovakio” kaj vizitata tutjare de multaj turistoj.


  La programo konsistos el kelkaj partoj:


  • Antaŭtagmeze: instruado de Esperanto;


  • Posttagmeze: ekskursoj, prelegoj, manlaboroj, sportoj, laborgrupoj ktp.;


  • Vespere: Nacia kaj Internacia Vesperoj, koncertoj, filmospektado, diskoteko…


  La Esperanto-kursojn gvidos spertaj Esperanto-instruistoj en kvin grupoj, laŭ la lingvo-niveloj de A1 ĝis C2. Aldone prepariĝas aparta kurso/ateliero pri Esperanto-literaturo.


  Paralele kun SES okazos samloke ankaŭ Internacia Esperanto-konferenco de OSIEK (http://ses.ikso.net/2017/osiek.php) kun la ĉeftemo “Esperanto-literaturo en la 21a jarcento”.


  Lingvopolitika konferenco (21.9.2017, Bratislavo)


  La konferenco kun la titolo “Lingvaj komunikado kaj kompetentoj en EU (Dungeblo, movebleco, kresko kaj situacio post Briteliro)” okazos en la Ekonomia universitato en Bratislavo. La celo estas daŭrigo kaj plua evoluigo de la diskutoj kaj rezultoj de la Nitra deklaro (http://www.ikso.net/dok/pre-media/nitra_deklaro_2016-7-29.pdf), kiu aperis kiel rezulto de la lingvopolitika konferenco, organizita en la 101a UK en Nitro.


  La eventon oficiale kunorganizos Fakultato de aplikataj lingvoj de la Ekonomia universitato kaj E@I, kunlabore kun SKEF kaj eventuale pliaj organizoj. La ĉefa celo estas diskutigi pri la lingvaj temoj politikistojn, lingvistojn kaj reprezentantojn de la civitanaj organizoj. Oni antaŭvidas centon da partoprenantoj de pluraj (ĉefe, eŭropaj) landoj. Kaze de interesiĝo pri partopreno, bv. skribi al peter.balaz@ikso.net, detaloj pri la konferenco aperos baldaŭ ĉe: www.lingvafest.sk. Tiu ĉi lingvopolitika konferenco okazos tuj antaŭ lingva festivalo, kiu okazos dum sekvaj du tagoj samloke (vidu la sekvan priskribon).

  LingvaFest’ 2017 (22.-23.9.2017, Bratislavo)


  E@I delonge havis la ideon okazigi lingvan festivalon, kaj nun venis la momento realigi ĝin. Nun la karto turniĝos – pere de la okazigo de lingva festivalo ĝi povos prezenti siajn projektojn en propra aranĝo, sed eĉ pli grave – doni eblon prezentiĝi al aliaj. En la slovakia ĉefurbo Bratislavo (Ekonomia universitato) do okazos la unua internacia lingva festivalo en Slovakio, kun (ne hazarde) Esperanta nomo “LingvaFest´ 2017”.


  La ĉefaj celoj de la dutaga evento estas:


  • Prezento de diversaj lingvoj kaj kulturoj;


  • Veko de intereso pri fremdaj lingvoj;


  • Motivigo por lerni lingvojn;


  • Prezento de efikaj instrumetodoj, aplikaĵoj, manieroj;


  • Spaco por interkonekto de diversaj unuopuloj kaj institucioj, okupiĝantaj pri lingvoj.


  LingvaFest´ volas iĝi evento “pri lingvoj, kun lingvoj, por lingvoj”. Ĝi estos tute senpaga por la partoprenantoj! La aŭspicion akceptis la rektoro de la Ekonomia universitato Ferdinand Daňo kaj ankaŭ la direktoro de la Ŝtata pedagogia instituto Ľudovít Hajduk.


  Kian programon oni povas atendi? Certe buntan, ni malkaŝu almenaŭ parton de ĝi:


  — Lingvaj kursoj (de dekoj da lingvoj)


  — Lingvaj kvizoj (kun valoraj premioj)


  — Konkurso pri la plej lingvema studento


  — Trejnado pri interpretado


  — Prelegoj je prilingvaj temoj


  — Prezentoj de lernejoj, institucioj


  — Prezentoj de aplikaĵoj, lerniloj


  — Kultura programo (eĉ koncerto de jOmO)


  — Lotumado kun valoraj prilingvaj premioj


  Peter Baláž

  E@I-kunordiganto


  Vladimir Bespalov forpasis


  La 2an de februaro en Soĉi dum nokta dormo forpasis


  Vladimir Ivanoviĉ Bespalov (1940-2017)

  Esperantisto ekde 1963, li dum pluraj jardekoj propagandis kaj instruis Esperanton en Soĉi kaj estis multjara prezidanto de la urba Esperanto-klubo Laro. Li aktivis ankaŭ landskale kiel komitatano de SEJM (1966-1969), estrarano de ASE (1979-1989), estrarano de SEU-REU (1990-1999, kun du paŭzoj), kaj partoprenis en la agado de IKEK (Internacia Komunista Esperantista Kolektivo). Dum la lastaj jaroj li ĉiuaŭtune organizis en Soĉi la esperantistan renkontiĝon TILE (Tagoj de Internacia Lingvo Esperanto).


  Ni funebras kaj kondolencas al la proksimuloj de Volodja Bespalov, kiu estis nia delonga amiko kaj populariganto de La Ondo de Esperanto en la suda Ruslando.


  Halina Gorecka

  Aleksander Korĵenkov


  Koncize


  Francesco Maurelli, Sara Spanò k Raúl J. García reprezentis TEJOn en la Junulara Forumo 2017 de ECOSOC (Ekonomia k Socia Konsilio de UN) en Nov-Jorko. (TEJO Aktuale)


  Hispana E-Federacio komencis en februaro la celebradon de la Jaro Zamenhof per prelego de la prezidanto de HEF, José Antonio del Barrio, pri Zamenhof en la juda kultura centro Sefarad-Israel k per prezentado pri Zamenhof en la publika biblioteko de la kvartalo Vallecas en Madrino, kie funcias ekspozicio pri Eo. (esperanto.es)


  TEJO partoprenis ankaŭ ĉi-jare en la Eŭropskala festo YO!Fest, kiu okazis en Mastriĥto por celebri la 25an datrevenon de la Mastriĥta Traktato. (TEJO Aktuale)


  La Ea PEN-Centro pivotos la kunlaboron inter ĉiuj PEN-centroj en Svislando (la alemana, la romanda, la svisitala k romanĉa); Giorgio Silfer estas komisiita prepari la statuton de fondota societo, kies kolektivaj membroj estos la kvar menciitaj centroj. (HeKo)


  14 jan 2017 okazis malferma ceremonio de E-kurso por infanoj en la centra elementa lernejo de la urbo Fenghui (provinco Zhejiang, sudorienta Ĉinio); la kurso, en kiu lernas Eon 21 lernejanoj, estas organizita de la urb-estaro k Zhejiang-a E-Asocio. (El Popola Ĉinio)


  Ekde la jarfino de 2008 ĝis la komenco de 2017 la KER-ekzamenojn de UEA-ITK ĝis nun plenumis 1851 personoj: 531 je la nuvelo B1, 554 je B2, 766 je C1; laŭlande: Francio 486, Brazilo 222, Ruslando 134, Meksiko 108, Ĉinio 67, Koreio 66, Germanio 65, Hispanio 56, Italio 52, Japanio 50. (Edukado.net)


  Komisiono de UEA pri Azia E-Movado (KAEM) planas inviti 15 aktivulojn el aziaj landoj al la 102a UK, okazonta en julio en Seulo, per la kolekto de mono por subteno. (Landa Agado)


  30 dec 2016 en la 38a Jarkongreso de la Pakistana E-Asocio estis elektitaj postenuloj por dujara oficperiodo: Shabbir Ahmad Sial (prezidanto de PakEsA, komitatano A de UEA), prof. Rahim Shah Khan (ĉefvicprezidanto), Abdul Qaddoos Shafaqat (ĝenerala sekretario), Tariq Umar Chauhdry (redaktoro de Facila Esperanto); Irfan Mehdi (prezidanto de PEJO). (PakEsA)


  Je 26 jan 2017 al la 102a UK, kiu okazos ĉi-somere en Seulo, aliĝis 795 personoj el 55 landoj; plej multe (136) el la kongreslando Koreio, sekvas Japanio 130, Ĉinio 79, Francio 63, Brazilo 34, Germanio 32, Pollando 25, Ruslando 24. (uea.org)


  La 8a Afrika Kongreso de Eo estas kunvokita al Burundio por la fino de 2017, la organizon prizorgos SIPU (Societo Internacia por la Paco Universala), aliĝinta al la Pakto por la Ea Civito. (HeKo)


  Tribuno


  Vidpunkto


  Plibonigi la publikan bildon de Esperantujo


  de Lu Wunsch-Rolshoven


  


  En nia nova rubriko “Vidpunkto” pri la nuna stato kaj estonteco de Esperanto parolos konataj aktivuloj, kies opinioj ne estas tute identaj kun la ideoj de la nunaj gvidantoj de la Esperanto-movado kaj kun la tezoj de la Strategia Plano de UEA. Viaj reagoj estas bonvenaj.

  Esperanton parolanta amiko de mi rakontis scenon el lia laborejo. Li estis kun du kolegoj, unu estis nova en la entrepreno, la alia jam pli longe laboris en la entrepreno kaj sciis, ke mia amiko parolas Esperanton; la novulo ne. Mia amiko ricevis alvokon de Esperanto-parolanto kaj parolis dum iom da tempo en Esperanto. Poste la novulo demandis, en kiu lingvo parolis mia amiko dum la telefonado. “En Esperanto”, informis la alia kolego. “Ho, jes”, diris la novulo, “tiu lingvo, kiun neniu parolas”.


  Estas vere fascine, kiom forta estas la kredo de granda parto de la loĝantaro, ke neniu parolus Esperanton aŭ ke ĝi estus morta lingvo. La sceno kun mia amiko certe ne estas la sola. Kelkfoje neniel helpas rakonti la plej belajn okazintaĵojn, ne helpas eĉ interparoli antaŭ ili – la ŝajna scio troviĝas tiel profunde en la kapo, ke ĝi ne elradikiĝas per unu sola fojo.


  Ĉu ekzistas komunumo de Esperanto-parolantoj?


  Tre impresis min ankaŭ artikolo pri Esperanto, kiun verkis profesoro pri lingvistiko. Li skribis pri la (laŭ lia komenca opinio) mankantaj kulturaj ecoj de Esperanto kaj aldonis, ke tio ja ne mirindas, ĉar “malantaŭ Esperanto ne troviĝas komunumo de parolantoj, kies kulturo influis la evoluon de la lingvo”. Tute logika rezonado: Se vere ne ekzistus la komunumo, neniu kreus kulturon…


  Tamen ses liniojn pli sube oni povis legi, ke Esperanto estas rimarkinda inter la mondaj helplingvoj, ĉar “ĝi estas parolata en multnombraj privataj komunumoj kaj asocioj <…> Internacie ekzistas pluraj grandaj Esperanto-asocioj”. Ĉu tion li ne pretis nomi “komunumo”? Mi supozas, ke li ne vere traktis la demandon. Laŭ mi li simple ricevis informojn el du fontoj: La unua estas la kutima onidiro inter lingvistoj. La dua estas tio, kion li legis en diversaj gazetoj kaj facile povis retrovi en la interreto. Li havis neniun kaŭzon misfidi al unu el la du informoj kaj fontoj, sekve li prezentis ilin ambaŭ al la legantoj. Ke tio signifis kontraŭdiron, tion li ne vidis, ĉar li neniel suspektis tiaĵon; tro firma estis lia kredo. (Mi cetere apenaŭ iam spertis tiel kompreneman kaj honestan aŭtoron kiel lin; post mia atentigo li reverkis la enretan artikolon kaj eĉ aldonis mencion pri denaskuloj. Respekton li meritas! Eraroj povas okazi; necesas tiam korekti ilin – kaj bonas.)


  Informi pri la Esperantujo de hodiaŭ


  La granda celo de la Esperanto-movado estas disvastigi nian lingvon. La komunumo kontraste estas eble iom pli trankvila tiurilate kaj verŝajne supozas, ke ju pli oni uzas la lingvon, ju pli da kulturaĵoj ekzistas, des pli tio konatiĝas, des pli alloga ĝi fariĝas, des pli da homoj lernos ĝin. Aŭ homoj simple ne faras al si zorgojn pri disvastigo.


  Disvastigi signifas zorgi, ke homoj decidu lerni nian lingvon; por tio ili bezonas la taŭgajn informojn. Ĉar apliki la lingvon estas tre grava perspektivo, la erara kredo, ke neniu parolas nian lingvon, kompreneble estas pli malpli la mortobato por ĉiu pripenso lerni Esperanton. Tiu kredo, ke Esperanton neniu parolus, respondecas ankaŭ pri tio, ke homoj ne informas aliajn kaj ĵurnalistoj ne volas verki pri ĝi. Se oni volas meti bazon al la disvastigo de Esperanto, oni devas zorgi, ke la fakta Esperantujo de hodiaŭ iĝu konata. Ne nur al centoj da homoj, sed al centmiloj kaj milionoj.


  Ankoraŭ mi ne tro bone komprenas, kial kelkaj homoj sukcesas verki tekstojn pri Esperanto sen mencii la hodiaŭan aplikadon. Estas ja tiel bele hodiaŭ: La ĉinoj preskaŭ ĉiutage publikigas novaĵojn en Esperanto, la Esperanto-vikipedio estas jam pli granda ol, ekzemple, la dana aŭ la hebrea, Google Translate, Facebook, Mozilla Firefox kaj Linukso subtenas Esperanton, la katolika eklezio akceptis Esperanton kiel liturgian lingvon, la Esperanto-PEN-Centro membras en internacia PEN, en Hungario ekde 2001 pli ol 35 mil homoj ekzameniĝis pri Esperanto (ŝtate rekonitaj ekzamenoj), ĉe Duolingo registriĝis jam pli ol 700 mil homoj por Esperanto-kursoj, lingvoretejoj kun almenaŭ 25 lingvoj tre ofte ofertas Esperanton, ekzistas jam almenaŭ mil denaskuloj ktp.


  Tamen plu ekzistas informaj tekstoj pri Esperanto, kiuj ne mencias ĉion tion, cetere ankaŭ leteroj de legantoj. Kaj, kredu aŭ ne, kelkaj el tiuj informoj venas el Esperanto-organizaĵoj, kies nomojn vi, karaj legantoj, bone konas. (Por ne nur kritiki: La nuntempe rete legebla Esperanto-versio de “Ĝisdate pri Esperanto”, el 2009, mencias multajn faktojn el la tiutempa stato de Esperantujo.)


  Regulaj gazetaraj komunikoj


  Ekzistas pliaj mirakloj sub la suno. Imagu, ekzistas internacia Esperanto-asocio kun laŭstatuta celo de Esperanto-disvastigo, kiu vere ne produktas regulajn gazetarajn komunikojn por la ekstera mondo – kvankam jam antaŭ pli ol duonjarcento la principaro de Frostavallen klare difinis la taskojn pri Gazetara Servo, kiujn havas la Informa Fako. Por mi estas malfacile imagi, kiel povas okazi disvastigo de Esperanto sen doni al la amaskomunikiloj informojn pri nia lingvo kaj ties stato kaj evoluo. Por diri ĝin tiel klare, kiel necesas: En Roterdamo devas okazi regulaj kontaktoj kun la amaskomunikiloj por transdoni al ili novaĵojn el Esperantujo. Kaj nun divenu, kion mi rekomendas por ĉiu landa asocio kaj eĉ por multaj kluboj: Jes, serĉu homon, kiu lernu, kiel funkcias amaskomunikilaj rilatoj, kaj tiu kontaktu la gazetaron. Ni ne havas la rimedojn por mem kaj persone disvastigi nian mesaĝon al unuopuloj, ni uzu la jam ekzistantajn ilojn. Kaj cetere: Neniu alia havas, disvastigi novaĵojn estas preskaŭ ĉiam tasko de amaskomunikiloj.


  Raporti pri eventoj kaj faktoj – ne argumenti!


  La mesaĝoj de ni cetere havu laŭ mi unu ĉefan informon: Raporton pri aktuala evento en Esperantujo – kunveno, prelego, eble ekskurso, ekspozicio… Ne provu transdoni pli malfacilajn aferojn – ekzemple, ke Esperanto estus justa lingvo, ke ĝi protektus minoritatajn lingvojn, ke la mondo devus enkonduki ĝin, ke oni devus lerni ĝin ktp. Mi ne volas argumenti, ĉu tiaĵoj veras aŭ ne. Sed unu afero estas tre certa: Se vi montras al ĵurnalistino libron en Esperanto kaj diras, ke ĝi estas libro en Esperanto, ŝi kredos vin kaj eble ŝi raportos pri Esperanto kaj libroj. Se vi asertas ion pri Esperanto rilate al lingva justeco, protektado de minoritataj lingvoj, ĝenerala enkonduko ktp., tiam estas iom verŝajne, ke iu dubos pri tio; eble jam la raportisto, eble nur la redaktoro en la redaktejo… En la artikolo retroviĝos tiu dubo kaj eble eĉ la raportita kontraŭstaro de iu kontraŭ-esperantisto. Kial subteni kreiĝon de tia duflanka prezento de Esperanto? Kial konscie fordonaci spacon al la Esperanto-kontraŭuloj? Ĉu ne estas pli bele, se en la artikolo aperas (preskaŭ) nur objektivaj faktoj pri Esperanto – prefere tiuj, kiujn sciencistoj kaj ĵurnalistoj ofte erare prezentas? (Vi kredas, ke tio ne funkcias, ĉu? Mi faris tion plurcentfoje…)


  Ekzistas du pliaj gravaj kaŭzoj, kial estas pli konsilinde diskonigi purajn faktojn pri Esperanto ol argumenti pri ĝi: Ofte oni konstatas kun bedaŭro, ke interlingvistoj kaj esperantologoj estas konsiderataj partiecaj kaj ne objektivaj. Tio kontribuas al konata dilemo: La sciencistoj, kiuj ne parolas Esperanton, ne estas tiel bone kapablaj ĝisfunde esplori la temaron. Aliflanke la sciencistoj, kiuj jes parolas Esperanton, estas konsiderataj partiecaj – do iliajn tekstojn kaj eldirojn oni prenas malpli serioze. Resume en la scienca mondo la ampleksa diskonigo de faktoj pri Esperanto ne tro bone funkcias.


  Aliflanke la enketoj pri la motivoj de Esperanto-lernintoj indikas, ke por ili plej gravas la ecoj de Esperanto kaj de ties tutmonda parolantaro. La demandon “Kiu specifa informo igis vin lerni Esperanton? Kio plej multe konvinkis vin?” oni ĉe Facebook respondis ĉefe per la jenaj: Intereso pri lingvoj, la ideo, facila lingvo-konstruo, facilaj kontaktoj en multaj landoj, bona solvo de la lingvo-problemo, neŭtrala planlingvo. Sufiĉas do informi kun la jena ĉefa enhavo: “Esperanto estas rapide lernebla internacia lingvo. Oni per ĝi povas facile ligi kontaktojn al homoj en pli ol cent landoj”. Tio estis en la centro de la komunikado de Germana Esperanto-Junularo en la sepdekaj kaj okdekaj jaroj; nia plej granda renkontiĝo, Internacia Seminario (IS), en tiuj du jardekoj kreskis al pli ol tricent partoprenantoj…


  La argumentado pri Esperanto anstataŭ la pura diskonigo de faktoj verŝajne venas ankoraŭ el la tempo, kiam gvidantoj de la Esperanto-komunumo havis iluziojn pri desupra enkonduko de Esperanto pere de politikistoj kaj diplomatoj. Hodiaŭ ni povas esti tre certaj, ke tio nuntempe ne funkcios, ke pli ol afablaj vortoj ne atendeblas. Unue nia komunumo kaj la aplikado de Esperanto devas ankoraŭ multe kreski – kaj tio ja eblas, kiel ni scias el rigardo al la pasinta duonjarcento.


  Ankaŭ la argumento, ke la ekstera mondo, ekzemple, sciencistoj aŭ diplomatoj, zorge aŭskultas nin, kiam ni prezentas nin minoritatlingvemaj aŭ lingvorajtemaj, ne vere gravas. Ni ne parolu por esti aŭskultataj de aliaj, ni parolu por transdoni la ĝustajn informojn al la socio: Tiujn, kiuj zorgas, ke la nuntempe atendeblaj unu ĝis du procentoj de la homoj interesitaj pri fremdlingvoj vere eklernos Esperanton. Nia ĉefa prioritato nuntempe devas esti: Kreskigi, kreskigi, kreskigi nian lingvokomunumon – se ni sukcesos plu teni tiun direkton, en la venontaj kvin ĝis dek jaroj ni fariĝos pli kaj pli respektataj de la ekstera mondo. Kaj tio supozeble pluiros: Sukceso kreas sukceson.


  De informado al komunikado


  Permesu al mi etan rimarkon pri vortoj: Informado signifas, ke, ekzemple, mi transdonas informojn al iu alia. Konsciigo signifas, ke mi scias ion kaj konsciigas aliajn. La moderna scienco kontraste parolas pri “komunikado” – kaj tio havas bonan kaŭzon: La fluo de informoj devas iri en ambaŭ direktojn. Ni devas ekscii, kion la publiko scias, pensas kaj sentas pri Esperanto kaj pri nia lingvokomunumo. Nur tiam ni kapablas formuli nian mesaĝon ĝuste tiel, ke ĝi vere bone alvenas ĉe la publiko.


  Tiuj enketoj estu iom specifaj: Ni prefere sciu, kion pensas 14-jaraj lernejanoj, kion studentoj, kion lingvistoj, kion ĵurnalistoj k. a. Kiom el ili scias, kio estas Esperanto? Kiom supozas, ke ekzistas libroj en Esperanto? Kiom scias pri la Esperanto-denaskuloj? Kiom scias, ke la lingvo estas relative rapide lernebla? Ktp. Demandu vin, pri kiom da tiaj studoj vi jam aŭdis – kaj do ne miru, ke Esperantujo kreskas multe malpli rapide ol ĝi povus kaj ol ni ĉiuj volus.


  Kiom da mono dediĉi al informado?


  Kiel jam aludite, “disvastigi la uzadon de la Internacia Lingvo Esperanto” estas la unua laŭstatuta celo de UEA. Eble vi konsentas, ke bazo de tio estas informado (aŭ konsciigo, aŭ komunikado). Laŭ la financa raporto por 2015 UEA tiujare elspezis 1302,84 eŭrojn por “Konsciigo (Informado)”; kompare kun ĉ. 150 000 eŭroj da aliaj nesalajraj kostoj tio aspektas ne tre imprese, nome sub unu procento. Indas tamen aldoni, ke en la buĝeto estis 3000 eŭroj kaj ke la buĝeto por 2017 estas 11 mil eŭroj, do 7,5 % de ĉiuj nesalajraj kostoj. Principe tio sonas kiel deca sumo por komunikado, sed mi ne scias, kion oni fakte planas. Se por unu afero troviĝas riĉa kolekto de ekzemploj en la historio de Esperanto-asocioj, tiam por elspezegoj, kiuj havis proksimume neniun efikon en la reala mondo. “Grandaj elspezoj kun malgranda efiko”, povus esti la titolo de “Nigra Libro” pri tiu parto de la Esperanto-asociara historio; bedaŭrinde, verki la libron riskas signife ŝanĝi la amikajn rilatojn de la aŭtoro en Esperantujo.


  Mi mem elspezas nuntempe preskaŭ neniom da mono por gazetaraj kaj publikaj rilatoj. El ĉiuj pli fruaj kostoj restis preskaŭ nur la ofertata kafo kaj la paperkopioj, kiam mi vere renkontas ĵurnaliston; sed kutime la kontakto estas telefona kaj reta.


  Necesas en la Centra Oficejo dungito por publikaj rilatoj


  Ĉe asocio kiel UEA verŝajne oni ne plu longe povos eviti instali konstantan postenon por gazetaraj kaj publikaj rilatoj. Longa-vide verŝajne necesos duontempa aŭ plentempa dungito, sed komence kvin horoj semajne povos esti sufiĉaj. Tio estas bona bazo por almenaŭ iom kompreni, kion la mondo skribas pri Esperanto, kaj kion ni sekve mem komuniku al la mondo. En unua fazo sufiĉos gazetaraj rilatoj, en dua fazo necesos larĝigi tion al publikaj rilatoj kaj speciale konsideri celgrupojn kiel lingvistoj, instruistoj ktp. Rilate al lingvistoj kaj aliaj sciencistoj la ĝisnuna scienca agado estas certe tre meritplena, sed ĝi estas scienca kaj ne havas kiel kernon la publikrilatan aliron; tio por sciencistoj ne tro decas. Artikoloj kaj libroj publikiĝas, sed ne diskoniĝas sufiĉe vaste. Indas aldoni tiun faceton.


  Feliĉe lastatempe multo okazas en la kadro de UEA. Tio gravas, se UEA volas esti interesa ankaŭ por la nuna generacio de Esperanto-lernantoj kaj -ekparolantoj. Rilate al informado aŭ komunikado estas iom malfacile kompreneble, kial por la redaktado de gazeto, la vendado de libroj aŭ la organizado de kongresoj UEA pretas dungi kaj pagi homojn, dum por komunikado ankoraŭ ne. Estas bela revo, ke tio povus okazi ekskluzive per honorofica laboro; la praktiko montras, ke tiam la laboro okazas nur dum kelkaj jaroj kaj ne ĉiam estas farata kun la necesaj energio, persistemo kaj reguleco; indas aldone havi konstantan postenulon, kiu spertiĝos pli kaj pli.


  Tradicio kaj moderneco

  Parto 2. Pri Louis de Beaufront


  Louis de Beaufront estis la dua patro de Esperanto. Agnoskita kiel motoro de la franca periodo de la movado, li ĉefrolis klarigante bonstilan lingvon kaj defendante (lingvan kaj ideologian) raciecon. Pro nekonataj kialoj, ekde sia esperantistiĝo li nomis sin marquizo, tiel kaŝante sian veran identecon. Sekve, li iĝus konata laŭ sia kromnomo, tio estas, markizo de Beaufront.


  Homo de granda talento kaj energio, li multe aktivis en varbado kaj organizado, ankaŭ verkante influajn lernolibrojn, ekzercarojn kaj vortarojn. Fidela apostolo de la majstro, li nur kontraŭis la internan ideon de Esperanto kaj la homaranismon de Zamenhof. Lingve, li defendis la Fundamenton preskaŭ religie. Ideologie, li subtenis absolutan neŭtralecon, kiu tamen ne estis tro for de konservemaj posicioj (ĉu eblas nekonservema neŭtraleco?). Por proteki ilian purecon, la markizo senkompate inkvizitoris la disidentadon.

  Eventuale li prenis decidon, kiu turnopunktus la movadon. Plibonigante la malnovan, li kunkreis novan lingvo-projekton, kun novaj revuoj kaj institucioj, kaj sukcesis konvinki sufiĉe da gravuloj, por ke ili sekvu lin. La plimulto de la esperantistoj, tamen, ne transiris al la nova komunumo kaj restis en la tradicia. Eble kiel flanka afero, menciindas, ke en la nova komunumo la povo de L. de Beaufront pli imponus. Ĝi estus (preskaŭ) tiel granda kiel lia ambicio.


  Tamen, ekde la komenco tiu plano nepre destiniĝis al fiasko. Ĝi celis la perfektigon de la lingvo… sed kiam oni povas diri, ke lingvo estas tute perfekta? Kion fari, se malsamaj homoj proponas malsamajn reformojn por plibonigi ĝin? El tiu perspektivo ĉiam estos iu, kiu pripensos novan manieron por pliperfektigi ĝin. Kaj tiel okazis. Multe da subtenantoj de L. de Beaufront prezentis siajn proprajn reformojn, kaj tiu komunumo fragmentiĝis paŝon post paŝo ĝis ĝia malapero aŭ, en plej bona okazo, marĝeniĝo.


  Post kelkaj jaroj, parto el ili revenis al Esperanto, aliaj transiris al novaj lingvo-projektoj, kaj aliaj kabeis. Nur kelkaj daŭrigis la markizan originan ideon, kiu restas nur kiel kuriozaĵo. Tiel montriĝis ke internacia helplingvo sen interna ideo (ne tiom gravas ĝia lingva kvalito) ne sufiĉas, por ke ties subtenantoj akceptu peni kaj sinoferi en tiaj komplikaj momentoj.


  Kvankam la skismo ne draste batis la esencon de la Esperanto-movado, ĝi certe havis malbonan efikon en la ekstera mondo. Ne malofte ĝi konfuzis ĵurnalistojn, kiuj verkis artikolojn miksante informojn pri diversaj lingvoprojektoj. Eble plej grave, tiu malunuiĝo de la movado por internacia helplingvo ne ebligis niajn praulojn profiti ununurajn okazojn, inkluzive de la rimedoj, kiujn IALA kaj Alice Vanderbilt oferis al ili, kondiĉe ke ili interkonsentu.


  Kiam Louis de Beaufront mortis, li estis malriĉa, sola kaj forgesita. Fakte, hodiaŭ preskaŭ neniu atentas liajn fruajn meritoplenajn atingojn, kaj oni rememoras lin ĉefe kiel perfidulon. Jen historia leciono por la nuntempo.


  Xavi Alcalde


  Jubileoj kaj memordatoj en marto 2017


  2. Antaŭ 45 jaroj mortis Cecil Charles “Tiny” Goldsmith (1889–1972), brita esperantisto, direktoro (nomata ĝenerala sekretario) de UEA/IEL (1936-54) kaj redaktoro de ties organo Esperanto Internacia (1940-47), gvidanto de la eldonejo “The Esperanto Publishing Company Ltd”, kiu eldonis pli ol cent librojn en/pri Esperanto, tradukinto de Murdo en la Orienta Ekspreso de Agatha Christie (1937).


  7. Antaŭ 105 jaroj naskiĝis Hasegawa Teru (1912-47), konata kiel Verda Majo, japana esperantistino, kiu ekde 1937 loĝis en Ĉinio, partoprenante la rezistadon kontraŭ Japanio (kiel ĵurnalisto kaj radioparolanto) kaj revolucian Esperanto-movadon, kunlaboranto de Ĉinio Hurlas kaj Heroldo de Ĉinio, aŭtoro de la libro En Ĉinio Batalanta (1945); pluraj ŝiaj Esperanto-verkoj aperis posteume.


  9. Antaŭ 115 jaroj naskiĝis Elio Migliorini (1902-88), eminenta geografo, membro de la itala scienca akademio kaj esperantisto, aŭtoro de la populara Esperanta legolibro, kiu havis ses eldonojn de 1925 ĝis 1985.


  14. Antaŭ 115 jaroj naskiĝis Imre Baranyai (1902-61), konata kiel EMBA, hungara esperantisto, aŭtoro de Maria kaj la grupo (1936) kaj Ekzilo kaj azilo (1962).


  14. Antaŭ 65 jaroj naskiĝis Viktor Sapoĵnikov (1952-2016), rusa esperantisto, aŭtoro de pluraj recenzoj, felietonoj, satiroj kaj humuraĵoj, aperintaj en Sezonoj, La Ondo de Esperanto kaj en la novelaro Ljusjka Benc (1992).


  18. Antaŭ 50 jaroj mortis Gyula “Julio” Baghy (1891-1967), elstara hungara esperantisto: instruisto, verkisto, aktoro kaj movadano; kunredaktoro de Literatura Mondo, aŭtoro de Preter la vivo (1923), Viktimoj (1925), Pilgrimo (1926), Dancu, marionetoj! (1927), Migranta plumo (1929), Hura! (1930), Printempo en la aŭtuno (1931), La vagabondo kantas (1933), Sur sanga tero (1933), Verdaj Donkiĥotoj (1933), La teatra korbo (1934), La verda koro (1937), Sonĝe sub pomarbo (1958), Koloroj (1960), Ĉielarko (1966) kaj aliaj verkoj.


  27. Antaŭ 125 jaroj naskiĝis Edward Wiesenfeld (1892-1942), pollanda juda kuracisto kaj esperantisto, fondinto kaj gvidanto de la Pola Instituto de Esperanto, kunlaboranto de pluraj Esperanto-gazetoj, tradukisto, aŭtoro de Galerio de Zamenhofoj (1925) kaj Vivo kaj verkoj de Felikso Zamenhof (1934).


  Heroldo stumblas, sed ne falas kaj jam planas sian jubileon

  Heroldo de Esperanto estis aĉetita de mi kaj Paulo Lima kaj ĝis la fino de septembro grandaj planoj estis faritaj. Ekestis grandaj espero kaj scivolemo pri la nova Heroldo en la manoj de la eksredaktoro de la revuo Esperanto, aŭtoro de ĉi tiu artikolo, kaj lia partnero en la entrepreno Sociala Grupo Lexus. La planoj estis tre ambiciaj: lanĉo de reta versio, papera versio kun 20 plejparte koloraj paĝoj, aldono de novaj temoj (ekonomio, edukado, arto kaj kulturo, sportoj, politiko) flanke la tradicia temo “Esperanto”. Sed eĉ pri Esperanto estis rompo de la tradicio, ĉar la temo Esperanto estos traktita specife kaj fakte kiel tri temoj: Agado por Esperanto, Agado per Esperanto, kaj Lingvoj (pri Esperanto kaj ĉiuj ceteraj lingvoj).


  Sed ni estas jam survoje al la fino de la tri unuaj monatoj de la jaro, kaj eĉ la reta versio de Heroldo ankoraŭ ne estis lanĉita. Kio okazas? Ĉu Heroldo mortis en la manoj de la brazilanoj?


  Neatenditaj kaj tre bedaŭrindaj okazaĵoj


  Tio kio okazis, estis nekredebla sekvo de malbonŝancaj okazaĵoj:


  1. La brazila entrepreno CIELO, okupiĝanta pri mastrumado de kreditkatoj, principe aprobis nian bankan konton (je la nomo de Paulo Lima) por ricevi la monon de la abonoj, kaj la teknikan integriĝon inter la reta abonilo kaj la sistemo de CIELO, sed en la tago de lanĉo de la abonilo ĝi sen prezenti kialojn nuligis la kontrakton. Tio lasis al la esperantistoj nur la eblon aboni Heroldon per UEA- kaj FEL-kontoj. Por brazilanoj per rekta sendo de mono. Tio ege malhelpas la varbadon de abonantoj.


  2. Paulo Lima malsaniĝis, kaj de la komenco de septembro 2016 li pasigis entute 75 tagojn en hospitalo. La ceterajn tagojn li restis hejme sed devis fari sangodializon trifoje semajne kaj fakte ne laboris, escepte dum tri semajnoj… kaj je 30% de sia kapablo. La 25an de januaro Paulo Lima mortis.


  3. Pro financaj problemoj malfruas la konstruado de la retejo, kiu konsistas el abonilo, reta versio kaj socia reto.


  4. Pro la sanproblemo de Paulo Lima, mi devis fari la tutan laboron, kaj mi konfesas, ke inter septembro kaj la fino de januaro mi havis grandajn malfacilaĵojn por mastrumi la lavangon de taskoj.


  La nuna stato


  Okazis plia tre grava problemo, sed mi ne povas tro profiti de la amika helpo de La Ondo de Esperanto por prezenti nur bedaŭrindaĵojn kaj malbonŝancajn okazaĵojn. Do mi parolos iomete pri la farataj paŝoj kaj pri nia estonteco:


  1. Mi replanas la agadon por la konstruado de nia retejo, kiu estas survoje al finpretigo;


  2. Mi daŭre laboras por kreado de la enhavo kun la helpo de valoraj kunlaborantoj;


  3. Mi interkonsentis kun la vidvino de Paulo Lima pri transdono de liaj kvotoj en la entrepreno al mi. Do mi estos de nun la sola proprietulo de Sociala Grupo Lexus, la eldonejo de Heroldo;


  4. Ni jam havas interkonsenton kun grafikisto, kiu respondecos pri la papera versio de Heroldo;


  5. Ni preparas viglan abonkampajnon por subteni daŭran kaj regulan aperigon de Heroldo. Cetere, mi serĉas alternativan pagmanieron, eble per Transferwise.


  Resume, mi firme laboras por konkretigi ĉiujn niajn planojn. La tuta afero malfruas, kaj oni povas diri, ke ni stumblas, sed neniu povas diri, ke ni fiaskis. Nia estonteco estos luma. Ni jam ekpensas pri granda jubileo en 2020, kiam Heroldo de Esperanto fariĝos 100-jara gazeto. Post 2020 estos tuta jarcento por Heroldo ĝis la dua jubileo en 2120. Same kiel en la fruaj tempoj estis la grandaj malfacilaĵoj travivitaj de Teo Jung dum la Dua Granda Milito, tiuj grandaj malfacilaĵoj, kiujn mi travivas nuntempe, estas “mia milito”.


  Sub la inspiro de Teo Jung, mi daŭrigos la kernajn tradiciojn de Heroldo (sendependeco, preno de propra opinio ktp) samtempe al rompo de kelkaj tradiciaj aspektoj (lanĉo de reta versio, plidiversigo de la temaro, eldonado ekster Eŭropo (sed ankoraŭ kun vasta internacia kunlaborantaro, inkluzive de kleraj eŭropaj kunlaborantoj), klopodo krei iom post iom profesian strukturon ktp).


  Heroldo kaj LF-koop


  En HeKo, organo de la Esperanta Civito, aperis afiŝo “LF-koop koncedas du pliajn monatojn al la nesolventa Lexus” (http://www.esperantio.net/index.php?id=3110). Mi nepre devas prezenti klarigojn:


  Unu grava klaŭzo ne estas citita: tiu, kiu devigas la eksposedanton de Heroldo de Esperanto, nome LF-koop, liveri al Lexus liston kun datumoj de aktualaj abonantoj. Mi estis informita dum la konversacioj prI la aĉeto de Heroldo, ke “estas ĉirkaŭ 600 abonantoj”, kaj fakte venis listo kun iomete pli ol 600 homoj (ĉ. 30 nomoj aperas dufoje) kaj estas multaj asocioj, kiuj klare ne estas abonantoj. En la listo estas multegaj homoj kiuj ne abonas de 5, 10, 15 jaroj.


  Krome, venis neniu retadreso en tiu listo, kaj do Lexus ne povis kontakti la “aktualajn abonantojn” por proponi reabonon. Ne estas certeco, ke la poŝtaj adresoj estas ĝisdatigitaj kaj do tre riske estus investi monon por sendi poŝtan mesaĝon en reta erao.


  La manko de kunlaboro de LF-koop en la varbkampanjo por reabonigi la aktualajn abonantojn grave rolas en la malfacilaĵoj de Lexus, sed, kompreneble, aliaj problemoj ankaŭ rolis por la malfacilaĵoj. Ekzemple, multaj esperantistoj ŝajne atendas la aperon de la unua numero, por decidi aboni. Aliaj pridubas la sendependecon de Heroldo en la manoj de Lexus, sed mi devas klarigi, ke Heroldo restis en la pakto de la Esperanta Civito pro la promeso pri helpo, kiu fakte ne konkretiĝis per la ĉefa helpo atendata, nome kunlaboro en la varbado de la aktualaj abonantoj. Jen baza principo: Heroldo nun estas ĝisfunde sendependa de la Esperanta Civito kaj de ĉiuj aliaj tendecoj, asocioj kaj grupoj en Esperantujo.


  Tamen, la fakto, ke LK-koop koncedas, ke Sociala Grupo Lexus devas havi aldonan tempon por solvi siajn problemojn estas dankinda helpo, kiun ni profitos por lanĉi Heroldon kaj normaligi niajn rilatojn kun LF-koop.


  Fabrício Valle


  Kelkaj vortoj pri la “afero” Lapenna


  En la januara Ondo aperis interesa artikolo de H. Tonkin pri la eksigo de Lapenna en 1974. Interesa, sed iom ĝenanta; kaj precipe manka.


  Ja ĝenanta, pro la impreso de senkulpiĝo, de praviĝo, kiu likas el ĝi. La sama sento, kiu aperis dum la sekvinta UK, kiam Tonkin persone salutis ĉeporde ĉiun apartan partoprenanton, premante centojn da manoj. Tiu gestaro certe trafis sian celon: reliefigi la kontraston kun la sinteno de l’ antaŭa prezidanto; sed tiam ŝvebis ĉe la salutatoj nebuleto de ĝeno.

  Ankaŭ manka estas tiu artikolo. Kiam ĝi perfekte priskribas la karakteron de Lapenna, kiam ĝi asertas, ke UEA tamen pluvivis kun taŭga estraro, ke Pool pluplenigis la basenon de informoj de CED, ktp, oni senhezite konsentas. Certe Tonkin ne mencias, por la nunaj esperantistoj, kiuj ne konis lin, la holivud-stelan aspekton de Lapenna, lian atletan altstaturon, lian allogan ĉarmon, lian neimageblan oratoran kapablon… sed ĉio tio devas, aŭ devus, esti konita kaj agnoskita de ĉiu samideano (mi intence uzas tiun iom veteranecan vorton “samideano”). Sed kial kaj kiel okazis la dramo, la eksigo de la plej brila defendanto de Esperanto? Kial kaj kiel Lapenna povis esti forpuŝita el asocio, kiun li levis al ĝia plej alta nivelo? Tonkina silento prie.


  Tri grupoj kuniĝis kontraŭ Lapenna. La unua konsistis grandparte el anoj kaj eksanoj de TEJO. Aktivemaj, inteligentaj, ili stamfis pro senpacienco al propra regado. Multaj estis livemaj en tiu tempo de la junulara rezisto al la vjetnama milito. Krome kelkaj estis tiel nomitaj “Kunvojaĝantoj”[1] de la komunistaro. Ĉio oponis ilin al la altjuristo Lapenna, tipo mem de grandburĝo por ili. Oni povas resumi ilian faron kiel Murdon de l’ Patro[2].


  La dua grupo estis vasta, malpreciza marĉo da grumbluloj, malkontentuloj, ĵaluzuloj, al kiuj la persono mem de Lapenna estis muta riproĉo al ilia senvaloro. Plej trafe priskribis ilian sintenon G. Waringhien. Citante Plutarkon (Vivo de Aristido) li memorigas la respondon de antikva greko. Demandite, kial li intencas voĉdoni la ostracismon de Aristido, li respondis: “Ĉar tedas min, ĉiam aŭdi nomi lin La Justulo!” Kiam oni pensas, ke iam antaŭvidita por sukcedi al Lapenna estis la brava Woessing, oni povas taksi la abismon.


  Sed la tria klano, la plej obstina, kaj tiam la plej potenca, estis la politikularo de l’ Eŭropaj komunistaj ŝtatoj. Jarojn antaŭe, la tondra voĉo de Lapenna publike reĝustigis al neŭtraleco lokan politikulon, kiu, kredante sin en UK ĉe «kunvojaĝantoj», gurdeme atakis okcidentan registaron. Kiel diras kelklanda proverbo: “Venĝi malfrue gustas plej ĝue”. Helpe de senpudore pufita nombro de anoj deklaritaj en komunistaj landoj, de apetito, de envio, de ĵaluzo de iuj, kaj de la stulteco de aliaj, la komunistoj sukcesis fine faligi la homon, kiu, post Zamenhof, estis la plej sindediĉa al Esperanto.


  Tiu Hamburga UK estis plenbatata de tempesto ne nur homa, sed vetera: ventaj sturmoj, pluvodraŝoj, aŭtuna malvarmo kunligis siajn kolerojn por pludramigi la scenon. Nedireble kortuŝa estis la vibranta voĉo, la konsterna vizaĝo, la tamen firma silueto de Lapenna anoncanta en publika parolado, ke oni ĵus forpelis lin de la afero, al kiu li dediĉis siajn tutan tempon, tutajn fortojn, tutan vivon.


  Kelkaj ĉeestantoj aŭdacis elegantan “Vi farsulo!”, responde al la suferanta sed digna Lapenna; aliaj, bolantaj de indigno, tuj antaŭvidis iun nepre necesan “neŭtralan Esperanto-movadon” por kunigi la netolerantojn. Tio okazis. Ĝi ne estis granda sukceso.


  Certe tiu afero estis komence katastrofa ne nur al UEA, sed al la tuta Esperanto. UEA malfortiĝis, kaj esperantistoj, kiuj riskis aperi kiel “kunvojaĝantoj”, rezistis al disrompo. Esperanto ja travivis aliajn gravajn danĝerojn en sia historio. Kial ĝi pluvivis? Ĉefe danke al la inerteco de la mezaj esperantistoj. Tiuj prave sentis, ke komunistoj neniam povos regi la movadon. Oni opiniis: “La sukcesintojn ni juĝu laŭfare. Ni atendu observeme”.


  Eble UEA pluvivis ankaŭ helpe de Lapenna mem! Strange li montris sin pli detenema, ol liaj korifeoj. Ĉu lia forto estis tro rompita, por sin doni al la kreskigo de alia movado? Ĉu li ne plu sentis sin sufiĉe juna por bredi novan infanon estonte kapablan rivali al la unua UEA? Ĉu lia fina malsano komencis malfortigi lin? Ĉu ankaŭ lia antaŭa patra amligo al UEA senkapabligis lin al tiu lukto kontraŭ la unua infano favore al dua[3]?


  Tempo pasis. La protagonistoj mortis aŭ multe oldiĝis. La komunistaj ŝtatoj malaperis en Eŭropo. UEA pluvivis kaj rezistis aliajn atakojn. El la Neŭtrala Esperanto-Movado restas la bonega OSIEK kaj la perfekta La Gazeto. Pozitiva parto de l’ afero.


  Tamen: kial tiom suferigi homon, kiu male meritis admiron, gratulon kaj dankemon? Kiel diras unu el la plej brilaj francaj poetoj de la 20a jarcento, la komunisto (jes!) Aragon:


  



  Mi ja restas sen kompreno

  Ĉu do tiel homoj vivas?


  Jean-Luc Tortel


  Notoj


  1. Kunvojaĝanto: nekomunisto, kiu tamen akompanas komunismon en pluraj decidoj (ekzemple, Sartre).


  2. Laŭ Freud, la forigo de estro far junaj ribelantoj devenas de prahistoriaj junaj tribanoj, kiuj devis murdi la patron-ĉefon por akiri potencon, posedon kaj virinojn.


  3. Laŭ mia eta scio, Freud ne studis tiun temon…


  Kulturo


  La lastaj


  Novelo de Trevor Steele

  Dormado ne eblas. Morgaŭ povos esti lia lasta tago. Iom mirigas, ke Kotuka dormadas, ŝajne trankvile. Kotuka – aŭ ĉu li jam pensu pri ŝi kiel Jatunka? Kaj li: ĉu li ankoraŭ estas Maninga? Morgaŭ li certe estos refoje Dravidja. Se ili devos morti, do kun la originalaj nomoj.


  Li iam aŭdis, ke mortanto spirite revizitas la scenojn de la tuta vivo. Kaj do li lasas sian menson revenigi la grandajn eventojn.


  


  • • •


  


  Kiam li estis Dravidja, la tuta klano honoris lin kiel tre sukcesan ĉasiston. Li kaj lia amiko Modjun estis la plej prestiĝaj junviroj. Malofte ili ne sukcesis reveni al la grupo kun kanguruo aŭ emuo aŭ alia besto ĉirkaŭ la kolo. Modjun okupis specialan lokon en lia koro; ili iniciĝis kune, ili ĉasis kune, ili ŝercis kune.


  Sed tio ŝanĝiĝis la tagon, kiam li enamiĝis al Jatunka. La pasio ekposedi ŝin blindigis lin; jam iliaj nomoj proklamis al la tuta mondo, ke ilia seksumado estas granda krimo, kaj krome ŝi estis promesita al alia viro kun la ĝusta totemo. Sed li ne povis rezisti la tenton, kaj evidente ŝi sentis similan pasion doni sin al la heroa ĉasisto.


  La Leĝo estis absolute klara: viro de lia totemo neniel rajtis havi virinon de la ŝia. Ĝenerale la viroj estis sufiĉe prudentaj por eviti tian problemon. La lasta mortpuno, pri kiu oni ankoraŭ parolis, okazis antaŭ plena generacio. Viroj planantaj ŝteli virinon de alia viro tre atentis, ke ili ne rompu la Leĝon.


  Sed Dravidja kaj Jatunka estis pelataj de prainstinkto eĉ pli baza ol la respektego al la Leĝo. Iun nokton ili fuĝis, sciante, ke necesas atingi la teritorion de la najbara tribo, marŝante minimume tri tagojn. Se ili restus sur la teritorio de la propra tribo Malangara, certe oni kaptos kaj mortigos ilin.


  La maljunularo, la homoj respondecaj pri observado de la Leĝo, postsendis Modjun, ke li persvadu la fuĝantojn reveni kaj akcepti la merititan punon. Kvankam la paro marŝis tre rapide, Modjun kapablis ege lerte postspuri kaj kuri longan distancon, kaj li atingis ilin ankoraŭ sur Malangara-tero. Modjun petegis Dravidja kaj Jatunka reveni: li diris, ke certe oni ne mortigos tian bonan ĉasiston, kia estas Dravidja. La puno probable estos lancumo de lia femuro, tre dolora afero, sed post kelkaj lunoj li estos refoje en ordo.


  Kaj Jatunka? Ŝi estos draŝita kaj resendita al la legitima edzo.


  Ne, Dravidja rifuzis rezigni pri la virino.


  Iom post iom la konversacio inter Dravidja kaj Modjun iĝis pli incita, kaj fine la du viroj alkriis unu la alian. Modjun laŭte asertis, ke la Leĝo estas la plej grava afero en la mondo – se Dravidja rompos ĝin, povos esti katastrofo por ĉiuj.


  Mi ne reiros, kriis Dravidja, mi amas mian virinon, kaj neniu alia havos ŝin. Fine la du, la pintaj ĉasistoj, minacis unu la alian per lancoj, kaj dumtempe Jatunka timis, ke unu aŭ ambaŭ mortos. Sed iom post iom ili trankviliĝis, kaj konsentis kune vespermanĝi.


  Sed dum tiu nokto, kiam Modjun dormis, la paro eskapis. Sekvi ilin sur la teritorion de alia tribo estis sensence. Tre malfeliĉe Modjun rezignis pri sia plej bona amiko kaj reiris al la maljunularo.


  Atinginte fremdan teron, la fuĝintoj ŝanĝis siajn nomojn. La nomoj ne disanoncu la pekon, kiun ili faris. Li ekde tiam nomis sin Maninga, ŝi iĝis Kotuka. Ili trovis la posedantojn de tiu nova tero kaj petis permeson vivi “dumtempe” tie. Certe la vasta tereno havis lokon por ankoraŭ du homoj, kaj permeso estis donita. Kaj sekvis kelkaj bonaj jaroj, kiam pluvis, akvo estis trovebla multloke, kaj la plantoj kaj bestoj abundis.


  Post kelkaj jaroj ili havis tri sanajn bebojn. Ĉiuj tri estis knabetoj.


  Pasis multaj jaroj, kaj, kiel okazas en tiu vasta lando, ne ĉiam estis facile vivteni sin. Ĉasado kutime estis afero de grupo da viroj, kaj nur la granda ĉaslerto de Maninga kaj la diligenta kaj same lerta kolektado de Kotuka ebligis al ili postvivi dum la senpluvaj jaroj.


  Bonŝance la knaboj heredis la talentojn de la patro, kaj la familio prosperis. Sed la gepatroj ne volis paroli al la filoj pri la teritorio, de kie ili iam venis. Nek Maninga nek Kotuka levis la temon, sed ambaŭ bone sciis, ke la koro de la alia sopiras al la propra naskiĝa tero.


  Sed la gepatroj decidis, ke estas tempo por integriĝi kun la tribo Ngankolod, sur kies tero ili jam delonge vivis. Ili volis trovi edzinojn por siaj filoj kaj do ligi sin al la ngankolodanoj. Sed je ilia granda konsterno ili trovis neniun homon plu sur la tuta triba tereno. Ĉu la tuta tribo formortis? Nekredeble. Ili ofte ekbruligis fajron kaj sendis fumsignalon, ke ili serĉas kontakton. Neniam venis respondo.


  Do, ke la knaboj tamen havu ŝancon trovi edzinojn, ili decidis sendi ilin sur la denaskan teritorion. Ili kondukis la junulojn al la limo de Malangara-tero kaj indikis, kien ili daŭrigu sian vojon. Sed la gepatroj ne kuraĝis iri pluen: ilia peko pezis sur ili, kaj ili ne volis jam morti. La knaboj estis senkulpaj je la gepatra krimo; sendube ili, ĉiuj bonstaturaj junuloj, trovos edzinojn. Adiaŭinte, Dravidja kaj Kotuka pezakore reiris al sekura loko.


  


  • • •


  


  Pasis ankoraŭ pli da jaroj, kaj nun Maninga ne plu estis la celtrafa lancumanto kaj rapidpieda kuranto de iam. Pli kaj pli, aparte post la vundo de lia dekstra gambo, li dependis de la konstanta laboro de Kotuka. Ŝi, kiu iam tre ekscitis lian erotikan deziron, estis nun platbrusta kaj tro larĝakoksa. Sed nu, li mem ne plu estis juna belulo, kaj ilia iama pasio cedis al trankvila amo kaj interdependeco. Senvorte ili sciis, ke ili restos amantoj ĝismorte.


  Sed la sangantaj koroj ne cikatriĝis. Pli kaj pli ili intuiciis, ke la partnero volas morti sur la propra tero. Sur la teritorio de la tribo Malangara. Iun tagon li fine diris la vorton, kaj ŝi konsentis. Malgraŭ ilia reciproka amo ili tre solecis sur la senhoma tero de la ngankolodanoj. Kaj eĉ akiri manĝaĵojn estis ĉiam pli malfacila tasko. Se venos serio da senpluvaj jaroj, eble ili mortos pro soifo.


  


  • • •


  


  Mi refoje nomos min Dravidja, li decidas. Mi scias, ke la maljunularo tre punos min. Eble ili ne mortbatos min, sed lancumos mian femuron – kaj ankaŭ tio povos mortigi min. Ĉu ili mortigos mian Kotuka – mian Jatunka? Almenaŭ ni mortu kune. Kaj nun mi provu iom dormi.


  


  • • •


  


  Ili transiras la limon inter la teritorio de Ngankolod kaj de Malangara. De tempo al tempo ili faras fajron por signali, ke ili deziras kontakton. Dum du tagoj venas nenia respondo. Bonŝance ili memoras la lokojn de akvejoj, kaj Jatunka lerte kolektas berojn kaj nuksojn.


  La trian tagon ili subite vidas fumon ĉe la horizonto. Aha! Ili rapidas en tiun direkton kaj survoje sendas pli da fumsignaloj. Kaj la respondaj fumkolonoj diras al ili, ke atendas ilin akcepto. Ili kaj ekscitiĝas kaj timas.


  La kvaran tagon ili fine vidas homon alirantan. Kio? Dravidja apenaŭ povas kredi, kion vidas liaj okuloj: tiu maljunulo ege similas lian iaman plej bonan amikon.


  Fine ili staras nur kelkajn paŝojn for de la alia. Ne estas eco de tiuj homoj montri grandan emocion, kaj dum longa tempo nek Modjun nek la paro trovas vortojn.


  Dravidja klarigas, ke la geedzoj venas submeti sin al la juĝo de la maljunularo. Modjun malgaje skuas la kapon. Ili ne timu. Estas neniu, kiu juĝu ilin.


  Modjun klarigas, ke ĉiuj tribanoj, kiuj ne mortis, forlasis sian teritorion kaj loĝas nun en “taŭn”, kolekto da kabanoj establita de palhaŭtaj homoj. En la “taŭn” loĝas nun ĉiuj homoj, kiuj iam vivis sur la propra teritorio. La filoj de Dravidja kaj iliaj edzinoj estas inter la mizeruloj en tiu “taŭn”. Ankaŭ li, Modjun, vivas tie, sed li malamas la lokon, kie la brunaj homoj faras nenion sencohavan kaj trinkas multe da mortiga likvaĵo. Li, Modjun, daŭre provas persvadi grupon reveni al Malangara, sed ili ne volas. Li venas de tempo al tempo forbruligi la senutilajn malnovajn plantojn, ke freŝaj aperu kaj nutru la kanguruojn. Sed bedaŭrinde li ne povas sola daŭre vivi for de la damnita “taŭn”.


  Fine Modjun diras, “Vi estas la lastaj homoj, kiuj vivas ĉi tie, kiel homoj devas vivi. Ĉu vi restos ĉi tie, aŭ ĉu vi iros kun mi al la “taŭn”?”


  Kiel pligrandigi la Esperantistaron?


  Jonny M. Kreaktiva: KD. Bergisch Gladbach: Los Rockeros Records, 2017.

  Jen la demando de multaj grupoj, asocioj kaj kluboj. En Hamburgo ni dum jardekoj varbas ĉe informstandoj por akiri novajn membrojn, regule iniciatas provlecionojn ktp. Tamen homoj ne venas al ni post varbado kaj informado, sed je propra intereso eklerni nian lingvon internacian kaj poste plejmultaj el ili daŭre restos. Nun de temp-al-tempo “Esperanto Hamburg” invitas prelegantojn aŭ eĉ muzikistojn, kiuj celas al kaj allogas ankaŭ neesperantistan publikon. Tiamaniere en oktobro 2015 ni starigis la 1an Hamburgan Esperanto-Kantokonkurson kun sep artistoj el kvar landoj. Gajnis la unuan premion ĉarma junulo, kiu temperamente prezentis regeon: Jonny M.


  Lia maniero prezenti regestile ege plaĉis al mi, kaj ĵus li eldonis sian novan albumon: Kreaktiva. Kia kreativa titolo. Ĉu krea… aŭ aktiva? Ĉu Jonny M vere kreas je aktivaj Esperantistoj? Mi elŝutis lian muzikon bitforme ĉe Vinilkosmo. Regestilo ja vere estis elstara albumo, la kanto Dankon el ĝi estis la pinto de la sukceso de Jonny. Ĉu eblas, denove atingi tiun nivelon, tian altan kvaliton? Mi ne certis.


  Sed jes! Jonny dum malmultaj jaroj kaj post amaso da sursceniĝoj gajnis la respekton de multaj konataj artistoj, kiel Patrik Austin de Dolchamar, La Perdita Generacio kaj jOmO, kiuj subtenis lin per duetaj kantoj. Tio ne necesas por helpi al la albumo esti pli bona, sed ĝi montras, ke al muzikistoj plaĉas komune krei ion tute novan. La muziko do sonas foje roka, foje repa kaj foje kompreneble regea – sed ĉiam kunkantebla kaj (ofte pli grava ĉe renkontiĝoj) ĉiam kundancebla. “Levi vian pugnon alte kaj espere!” ne nur devigas la pugnon alten, sed ĝi ankaŭ igas la krurojn moviĝi ritme.


  Jonny plibonigas mian mondon per la momentoj de atenta aŭskultado ankaŭ per siaj inteligentaj tekstoj. Vortoj pri paco, rimoj kontraŭ kapitalismo kaj kontraŭ militoj tutmonde, gravaj frazoj de DJ Kunar pri libereco… Tiuj ne estas la kutimaj temoj de kantoj, kiel amo aŭ disiĝo (kiel ekzemple ĉe Ralph Glomp).


  Kaj la vortoj kaj la voĉo de Jonny estas pli gravaj kaj kortuŝaj, ekzemple kiam li kantas pri la perdo de sia patro. Jonny antaŭ jaroj decidis ne plu manĝi viandon. Unue por helpi al la bestoj kaj due por helpi al la medio. Veganaj vortoj ĉe Bam bam – post kelkaj frazoj ĉiuj kapablas kunkanti la ritman kanzonon. Li kreas (li ja estas kreaktiva) ne ofte uzatajn kunmetitajn vortojn kiel “malaĉa” – nekutima, sed uzebla, kaj tiel Jonny ankaŭ estas instruisto al la aŭskultantoj, ĉar li montras al sia publiko, kio eblas per Esperanto.


  Jen la fenomeno “Jonny M”: unue la muziko plaĉas al la (precipe, junaj) homoj, ili kundancas, poste kunkantas la tekstojn. Ili volas scii, pri kio temas, kio estas la enhavo de la kantoj. La aŭskultantoj lernas pri vortfarado, lernas novajn vortojn kiuj estas “mojose” por ili. Ili ekkonas la Esperanto-movadon kaj ili fortigas la Esperantan memfidon: Ni estas fortaj. Kaj la plej grava afero ĉe lernado estas: Parolu.


  Laŭ mi la kantoj taŭgas por instru-kurso, por instigi novesperantistojn lerni, ekzerci kaj kunkanti. Kaj tio ĝojigus ilin. Kaj jen denove mia demando de la komenco: “Kiel pligrandigi la Esperantistaron?” Tutsimple. Aĉetu unu, du aŭ tri kompaktdiskojn de Jonny M kaj fordonu ilin al viaj gefiloj, genepoj, amikoj, najbaroj. Post la aŭskultado ili mem volos scii, pri kio temas, kaj tradukos. Jonny ofte kantas ĉe renkontiĝoj tutmonde. En lia retejo troveblas la datoj de liaj venontaj koncertoj. Mi rekomendas viziti koncerton, ĉar registrita muziko estas bonega afero, sed koncerto de Jonny M estas neforgesebla sperto por ĉiuj.


  Ralph Glomp


  Literatura konkurso Liro-2016

  La juĝkomisiono de la tradicia literatura konkurso Liro-2016 (Grigorij Arosev, Edmund Grimley Evans, Wolfgang Kirschstein, Aleksander Korĵenkov, Valentin Melnikov), organizita de La Ondo de Esperanto, ricevis sep konkursaĵojn de sep aŭtoroj el kvin landoj: Francio, Kazaĥstano, Pollando, Ruslando kaj Usono. (7 konkursaĵoj en Liro-2015, 11 en Liro-2014, 6 en Liro-2013).


  La 23an de februaro 2017 la juĝkomisiono anoncis la rezulton de Liro-2016.


  Traduko el la angla: An Occurrence at Owl Creek Bridge de Ambrose Bierce.


  Laŭreato: Russ Williams (Pollando / Usono)


  Laŭda mencio: Hoss Firooznia (Usono)


  Traduko el la rusa: Хвала сонету de Konstantin Baljmont.


  Laŭreato: Ludmila Novikova (Ruslando)


  Laŭda mencio: Jevgenij Georgijev (Kazaĥstano)


  La laŭreatoj ricevos diplomojn kaj libropremiojn. Konforme al la regularo la organizantoj ĝis la 1a de januaro 2020 havas la ekskluzivan rajton publikigi la premiitajn konkursaĵojn en La Ondo de Esperanto, libroforme kaj elektronike.


  Gratulon al la laŭreatoj!

  Dankon al la partoprenintoj!


  Halina Gorecka

  sekretario de Liro-2016


  Internacia Literatura Konkurso Abritus EKRA 2017


  La Esperantista Domo de Kulturo “D-ro Ivan Kirĉev” (Razgrad, Bulgario) anoncas la tradician Internacian literaturan konkurson pri originala Esperanta poezio kaj humuro. La verkoj devas esti komputile skribitaj kaj subskribitaj per pseŭdonimo. Ili devas esti ne publikigitaj. La nomon kaj adreson de la partoprenanto bonvolu sendi en aparta koverto, se vi uzos poŝton, sed per komputilo skribu ilin en alia letero.


  Poŝtadreso: EDK, strato Sveti Kliment 36, ap. 1, BG-7200 Razgrad, Bulgario.


  Retadresoj: esperanto_razgrad@mail.bg, dkateva@mail.bg (konkursaĵoj),


  ekra_razgrad@mail.bg (pseŭdonimo kaj adreso).


  Limdato: la 31a de majo 2017.


  La rezultojn oni anoncos en la tradicia festo Abritus / EKRA en junio 2017.


  La premiitaj verkoj estos publikigitaj en Literatura Foiro, Bulgara Esperantisto kaj Esperantista Tribuno. Iliaj aŭtoroj ricevos nian donacon – jubilean antologion Abritus (2016), kie vi povus tralegi premiitajn konkursaĵojn de EKRA de 1991 ĝis 2015.


  Itala tradukkonkurso


  Itala Esperanto-Federacio organizas literaturan tradukkonkurson de la itala al Esperanto. La konkurso konsistas el du branĉoj:


  Poezio: maksimuma longo ne fiksita


  Prozo: (rakonto, novelo) maksimuma longo 13.000 tajperoj


  La komisiono povos asigni ĝis tri premiojn por ĉiu branĉo.


  La rezultoj estos anoncataj kadre de la itala kongreso de Esperanto en Heraclea. Ĉiu persono rajtas konkursi por ĉiu branĉo per maksimume tri verkoj, kies tradukoj devas esti neniam antaŭe eldonitaj per ajna komunikilo (prese, rete, lege, bloge, ktp). La konkursaĵojn, kune kun la originaloj, oni sendu al la sekretario, Ivan Orsini, prefere per retmesaĝo al la adreso concorso@esperanto.it indikante la branĉon, la elektitan pseŭdonimon kaj la efektivan nomon kaj adreson. Se tio ne eblas, oni sendu ilin papere al la adreso Federazione Esperantista Italiana, via Villoresi 38, 20143 Milano, Italia, indikante sur la koverto “literatura konkurso” kaj enmetante la kontribuaĵo(j)n kaj la originalajn tradukitajn verkojn sen ajna indiko kaj notante en aparta folio ĉiujn necesajn indikojn kiel supre.


  Limdato por la sendado estas la 30a de aprilo 2017.


  Juĝkomisiono: prezidanto: Carlo Minnaja, sekretario: Ivan Orsini, por branĉo prozo: Gabriele Aquilina, Cristina de’ Giorgi, Nicola Minnaja; por branĉo poezio: Giulio Cappa, Mauro Nervi, Nicola Ruggiero.


  La sekretario informos ĝis la 15a de aŭgusto la gajnintojn pri la premio.


  La partoprenantoj cedas senpage al IEF por unu jaro la rajton je unua publikigo.


  Retadreso: concorso@esperanto.it


  Poŝta adreso: FEI, concorso, via Villoresi 38, 20143 Milano, Italia.


  Donaco el Vieno


  [image: Libroj el Vieno]


  En novembro ni publikigis en la novaĵretejo La Balta Ondo liston de 360 beletraj libroj originale verkitaj en Esperanto, kiuj estas konservataj en BibLO – la biblioteko de La Ondo de Esperanto. En la fino de la enkonduko ni skribis: “Volonte ni akceptos donace originalajn beletraĵojn, kiuj mankas en la listo”.


  Ĉi tiujn vortojn legis la Viena esperantisto Bernhard Tuider el la societo “Internacia Esperanto-Muzeo en Wien”, kiu fine de la 20a jarcento eldonis multajn librojn en/pri Esperanto. Danke al lia malavara propono ni povis elekti el la eldonlisto ne nur originalajn beletraĵojn, sed ankaŭ aliajn librojn laŭ la profilo de BibLO. Fine, ni ricevis naŭkilograman pakaĵon el Vieno, kiu entenis 35 librojn (ne nur originalajn beletraĵon).


  Ni kore dankas al la societo kaj persone al samideano Tuider pro la tre valora donaco.


  Ni memorigas, ke BibLO, fondita en 1998 surbaze de la privata kolekto de Halina Gorecka kaj Aleksander Korĵenkov, kreskas danke al donacoj, aĉetoj, interŝanĝo kaj per libroj, kiujn oni sendas al La Ondo de Esperanto por recenzo.


  La ĉefa celo de BibLO estas kolektado, registrado kaj diskonigo de libroj en/pri Esperanto kaj de libroj interlingvistikaj, eldonitaj en Ruslando kaj Sovetunio. Krome, ni kolektas ankaŭ librojn pri zamenhofologio, esperantologio, historio kaj kulturo de Esperanto, tradukojn de la rusa beletro kaj originalan beletron.


  Donacemuloj kontaktu la bibliotekon rete: sezonoj@yahoo.com


  La libroliston vidu ĉi-sube


  Halina Gorecka

  Aleksander Korĵenkov


  Libroj ricevitaj el Vieno


  Aktoj de Internacia Scienca Simpozio “Esperanto 100-jara”. Universitato de Vieno. 28-30.10.1987 / Red. Hans Michael Maitzen, Herbert Mayer, Zlako Tišljar. – Vieno: Esperanto Laborkomitato Aŭstria; Pro Esperanto; Maribor: Inter-kulturo, 1994. – 250 p.


  Andreo Cseh – la *gaja stelo* kiel edzperanto / Red. Ada Csiszár. – Budapest: [Ada Csiszár], 1996. – 56 p., il.


  Balano, Johán (ps. de Claude Piron). Ĉu ŝi mortu tra-fike?: Priseksa kaj prikrima fantaziaĵo. – 2a eld. – Vieno: Internacia Esperanto-Muzeo, 2000. – 74 p. – (Serio Originala Literaturo, №32).


  Becker, Ulrich. La Aĵoj kaj la Sezonoj: Originala novelaro. – Vieno: Pro Esperanto, 1996. – 114 p. – (Serio Originala Literaturo, №15).


  Beckmann, Karl. Historio de Esperanto. 2a aktualigita eld. – Vieno: Aŭstria Esperanto-Instituto, 1988. – 16 p. – (Serio La Dua Jarcento).


  Bulthuis, Hindrik Jan. Inferio: Originala scienc-fikcia romano. – 2a eld. – Vieno: Pro Esperanto, 1990. – 153 p. – (Serio Originala Literaturo Klasika).


  Bulthuis, Hindrik Jan. La vila mano: Originala romano. – 2a eld. – Vieno: Pro Esperanto, 1991. – 315 p. – (Serio Originala Literaturo Klasika).


  Csiszár, Ada. In Memoriam Dr. Kalocsay Kálmán (1891-1976). – Budapest: [Ada Csiszár], 1994. – 100 p., il.


  Deŝkin, Georgo. Lasta amo de poeto: Versaĵoj. Libro tria (1958-1959). – Vieno: Internacia Esperanto-Muzeo, 1997. – 27 p., il. – (Speciala numero de “La Dua Jarcento”, 1997, №1).


  El la poŝtkesto de Kálmán Kalocsay. 1930-1975. / Ed. Ada Csiszár, Reinhard Haupenthal. – Budapest: [Ada Csiszár], 2007. – 177 p.


  EMBA (Ps. de Imre Baranyai). Maria kaj la grupo / Antaŭpar. Julio Baghy; Postpar. Vilmos Benczik. – 2a eld. – Vieno: Pro Esperanto, 1990. – 180 p. – (Serio Originala Literaturo Klasika).


  Engholm, Stellan. La Lupo sur Kapitolo kaj aliaj noveloj. – Vieno: Internacia Esperanto-Muzeo, 1997. – 93 p. – (Serio Originala Literaturo, №22).


  Gates, Ronald Cecil. La vidvino kaj la profesoro: Romano. – Vieno: Internacia Esperanto-Muzeo, 1997. – 132 p. – (Serio Originala Literaturo, №23).


  [Kalocsay, Kálmán]. Selektitaj leteroj de Kálmán Kalocsay. 1927-1975. / Ed. Ada Csiszár, Reinhard Haupenthal. – Budapest: [Ada Csiszár], 2006. – 275 p.


  Kalocsay, Kolomano. Versojn oni ne aĉetas: Originala poemaro / Postpar. Ada Csiszár; Giorgio Silfer. – Vieno: Pro Esperanto, 1992. – 64 p. – (Serio Originala Literaturo Klasika).


  La maŝino kiu kriis: Rakontoj pri strangaj fenomenoj. Vol 1 / Ed. Herbert Mayer. – Vieno: Pro Esperanto, 1995. – 105 p. – (Serio Originala Literaturo, №13).


  (Daŭrigota)


  Literatura Foiro, 2016, №284

  (HeKo) Akurate survojis al la abonantoj la decembra numero (284) de Literatura Foiro, per kiu finiĝas la jaro 2016, la 47a kolekto de la kultura revuo plej longe kaj senpaŭze aperanta en esperanto.


  Ĉi-jare la kovriloj estis dediĉitaj al la naŭa arto, kaj per la interveno de Daniele Binaghi, motoro de projekto RoMEo, la laboro de italoj (pri Rat-Man, Diabolik, Lupo Alberto) kompletigas tiun de francoj (pri Asteriks kaj Tinĉjo). Efektive al italoj kaj francoj oni ĉefe ŝuldas la vigliĝon de la komiksa produktado en nia lingvo.


  Italio, sed kun transnacia horizonto, fone ĉeestas ankaŭ pro la artikolo de Carlo Minnaja pri Dario Fo, la eseo de Luiz Fernando Dias Pita pri Latino sine flexione kaj Giuseppe Peano.


  Sed la balkana areo okupas eĉ pli da paĝoj, pro longa studo de Georgi Mihalkov pri la bulgara esperanta poezio, eseo de Zlatoje Martinov pri la poezia kreado de Tibor Sekelj kaj la tradukita prozo de Miha Mazzini, slovena nuntempa aŭtoro.


  Carlo Minnaja proponas ankaŭ zamenhofologie klaseblan eseon kaj recenzon pri la ĵusa poemaro de Victor Sadler.


  Perla Martinelli koncize analizas la ĉi-jaran literaturan Nobelon kaj Marie-France Conde Rey recenzas la ĵusan filmon de Ken Loach.


  Poezio okulumas uverture, per la liberaj versoj de Mao Zifu, kaj interlude, per la rimoj de Mikaelo Bronŝtejn. Ili ambaŭ laŭ sia inspiro: Skizofrenio unuflanke, Vino kaj amo aliflanke. La konkludo tostas al la jarfino.


  En Vieno oni skanas la librojn de Zamenhof


  Ni akordigis la prioritatojn de nia libroskanado kun la Zamenhof-jubileo en 2017. Ni celas ĉi-jare prezenti ĉiujn verkojn de Ludoviko Zamenhof (aperintajn ĝis 1930) el nia kolekto. 125 libroj jam estas libere kaj senpage legeblaj en la retejo de la Esperantomuzeo kaj de la Kolekto por Planlingvoj. Kelkaj ankoraŭ sekvos dum la venontaj semajnoj.


  Serĉu ĉe “Verkoj (1887-1930) de Ludoviko Zamenhof”:


  https://www.onb.ac.at/eo/bibliothek/sammlungen/kolekto-por-planlingvoj/digitaj-dokumentoj/ludwik-l-zamenhof/


  Bernhard Tuider


  Ricevitaj gazetoj


  Espéranto en Marche, 2017/1;

  Heroldo de Esperanto, 2016/15,16,17;

  La Revuo Orienta, 2017/1;

  Literatura Foiro, 2016/284, 2017/285;

  Monato, 2017/1;

  Sennaciulo, 2016/9-10.


  Mozaiko


  Cepelinoj: Litova bongustaĵo

  Cepelinoj (terpomkneloj) estas la plej populara tradicia, tre satiga litova bongustaĵo origine pretigata el raspita terpomo, farĉo, rostitaj lardpecetoj kaj acidkremo. Oni asertas, ke “pracepelinoj” unue aperis en Germanio kaj venis al Litovio nur antaŭ 100-150 jaroj. La nordgermana manĝaĵo Kartoffelklöße estas parenco de la litovaj cepelinoj. Litovoj modifis la konsiston de ingrediencoj (ekuzinte porkaĵan farĉon kaj rostitajn lardpecetojn) kaj aldonis al la terpomkneloj la formon de zepelino (litove: cepelinas).


  Komence cepelinoj estis nur festa manĝaĵo, ankaŭ plado de apudvojaj tavernoj. Cepelinoj tre populariĝis en Litovio dum la postmilita soveta jararo, kiam mankis multaj manĝovaroj, sed terpomoj sufiĉis, kaj ne estis grandaj problemoj pri akiro de porka farĉo. Tiutempe aperis ankaŭ cepelinoj kun kazea kaj kun funga farĉo.


  Oni asertas, ke pluraj eksterlandanoj konsideras la teknologion de la cepelina preparado iom komplika. Ankaŭ ne ĉiuj litovaj mastrinoj povas fieri kuiri vere bongustajn cepelinojn. Tamen provu kaj sukcesu! Jen unu el multaj receptoj (por 4-6 personoj):


  


  INGREDIENCOJ


  Terpomoj – 4 kg, lardo – 200 g, farĉo – 1 kg, cepoj – 2, salo – preskaŭ du kuleroj, nigra pipro – iom da, acidkremo – 200 g, faruno – 1 kulero, aneto – iom da.


  


  PREPARADO


  1. Unu kilogramon da terpomoj bone lavu, kuiru kunŝele, malvarmigu kaj diseretigu per viandmuelilo por fari pureon. La ceteran parton de la terpomoj senŝeligu kaj raspu subtile. El la raspaĵo per premo tra gaza teksaĵo ekstraktu la sukon. La suko devas resti stari ĝis la sinko de amelo. Post tio la sukon verŝu en la akvon, en kiu kuiriĝos cepelinoj. La sekan raspaĵon bone miksu kun la pureo kaj amelo kaj salu la terpoman knedaĵon.


  2. En porkan farĉon metu etpece distranĉitajn kaj iom rostitajn cepojn, iom da salo, pipron. Ĉion bone intermiksu kaj formu oblongajn pecojn da farĉaĵo. Prenu ĉirkaŭ 80-graman terpoman knedaĵon kaj platigu ĝin surpolme. Surmetu la farĉaĵon kaj ĉirkaŭpremu ĝin per la knedaĵo. El tio ĉi per turnado inter la polmoj formu oblongajn cepelinojn.


  3. La cepelinojn metu en grandkvantan bolantan kaj salitan (1 kulero) akvon kaj kuiru (por 15 cepelinoj – uzu 10-litran poton). Post kiam la cepelinoj emerĝos, daŭrigu la kuiradon dum ankoraŭ 15-20 minutoj. Foj-foje kirlu ĉion. Gravas, ke cepelinoj ne estu dense lokitaj, por ke ili ne kungluiĝu.


  


  CEPELINA SAŬCO


  Lardon distranĉu etpece kaj iom rostu, poste metu etpece distranĉitan cepon, farunon kaj ankoraŭ iom rostu. Poste verŝu iom da bolanta akvo kaj boligu ĉion dum 1-2 minutoj. Fine, enmetu la acidkremon kaj diskirlu ĉion.


  Fino de la preparado!


  La elprenitajn cepelinojn metu en duonprofundan teleron, surverŝu la saŭcon, superŝutu aneton. Bonan apetiton!

  Vytautas Šilas


  Kuirlibro de Zamenhofoj


  [image: kuirlibro de Zamenhofoj]


  Kuirarto de la tempo de Ludoviko Zamenhof en la formo de libro kaj malferma kuirkurso – jen unu el ideoj de Bjalistoka Esperanto-Societo por printempo 2017.


  Kadre de la projekto sub la labortitolo Tagmanĝo ĉe Zamenhofoj ni prilaboros kaj eldonos dulingvan (polan-Esperantan) kuirlibron kun originalaj kaj rekonstruitaj receptoj el la teritorio de antaŭmilita Pollando kaj priskribo de kuirarto de tiu tempo. La receptoj estos elektitaj kun konsidero de tiuj manĝaĵoj, kiuj povis esti sur la tablo de la familio Zamenhof en Bjalistoko kaj Varsovio. La eldonaĵon akompanos kurso de juda kuirarto, malferma por ĉiuj urbanoj.


  La projekto ricevis financan subtenon de la urbestro de Bjalistoko kadre de malferma ofertokonkurso por realigado de publikaj taskoj en la kategorio de kulturo, arto, protektado de kulturaĵoj kaj nacia heredaĵo.


  BES


  Pri kiu temas?


  En ĉi tiu konkurso Valentin Melnikov verse prezentas dek konatajn esperantistojn, kaj via tasko estas diveni la nomojn de la prezentatoj. Post aperigo de dek versportretoj ni resumos la rezulton. La plej sukcesa divenanto ricevos ekzempleron de la enciklopedio Nia Diligenta Kolegaro, kiun ĉi-aŭtune eldonos Sezonoj (Kaliningrado, Ruslando).


  



  Valentin Melnikov


  



  


  Versportreto 6


  


  



  Lin bone konas la esperantistoj:

  ja membras li en ĉiuj dissend-listoj,

  informas vigle, eĉ se iom ĝene,

  replikas akurate kaj senpene.

  La Asocion iam li prezidis,

  lernilojn verkis, lokajn grupojn gvidis.

  Pri bona lingvo zorgas li konstante

  (do danku lin koree-komencante!)

  La aktivado daŭras plu sen fino…

  Do knedu lin eterne, sinjorino!


  


  



  La respondoj atingu la redakcion antaŭ la 20a de aprilo 2017.


  



  Bedaŭrinde, ĉe la transiro de la papera al la bita versioj de La Ondo ni ne ŝanĝis la limdatojn, kaj pro tio en la respondoj al la decembraj taskoj ne estis konsideritaj la ĝustaj respondoj de Malcolm Jones. Ni petas lian pardonon. La rezulto de la januara tasko aperos en la aprila Ondo, kaj en la maja Ondo ni publikigos la rezultojn de la februara kaj marta taskoj.


  Spritaj splitoj kaj preskeraroj


  El la kolekto de reduktoro


  Latenta estrarano


  NOVA KAŜISTO DE H[ispana] E[speranto-]F[ederacio]. (HEF-Bulteno, 2016, №414, p. 4, http://esperanto.es/hef/images/boletin/bol414.pdf; malkaŝis Ionel Oneţ)


  Ne kokretis


  La informoj aperas faksimile. La redkacio tute nenion korektis… (Horizonto de Afrika Centro Esperantista, 2015, №14, https://triumfo.jimdo.com/artikoloj)


  Mankas leteroj patriotegaj


  Ja ŝovinismo neniel korespondas kun la esperantismo kaj internacia solidaro. (Zlatko Tišljar: Estonto de Esperanto lige al la evoluantaj naciismoj // Eŭropa Bulteno, 2016, №159, p. 1)


  Kultura kapitalo


  … la bulgaroj kun impona parada marŝo festis la fratojn Kirilo kaj Metodo, investistoj de la kirila skribo. (István Gulyás: IFEF kongresis denove en Bulgario // Hungara Fervojista Mondo, 2016, №2, p. 28, rimarkis Ionel Oneţ)


  Evoluas la pakta dialekto


  La ekspansio de la konsorcio kaŭzas bezonon de koherigo, al kiu parte respondas la rezolucio proponita de la “svisa akso”. (Ĉu pli da garantioj por eniri la Pakton?, HeKo 634 4-C, 18 feb 2017, http://www.esperantio.net/index.php?id=3107)


  Interjara ministro ne ŝtelis vortarojn


  Tullio de Mauro … konata pro la propraj riĉegaj vortaroj … ankaŭ ministro pri klerigado inter 2000 kaj 2001. (Cristina Casella: Adiaŭo al Tullio de Mauro // Monato, 2016, №3, p. 20)


  Lingvo senescepte senescepta


  La dek ses reguloj. 1. Ĉiu vorto estas legata, kiel ĝi estas legata. (Boris A. Zozulja: Ne stumblu ĉe la gramatiko, Verda Kukolo, 2016, p. 5; rimarkis Ionel Oneţ)


  Pirotenisaĵoj


  Mickiewicz ekpafiĝis iam kiel grandioza rakedo, frakasiĝis brue en siaj lastaj verkoj, kaj nun treniĝas post li nur nigra fumo. (Roman Dobrzyński: Sinjoro Tadeo parolas esperante // La arto labori kune, p. 741; trovis Russ Williams)


  Plukis István Ertl


  Kiel aboni La Ondon


  Se en via lando estas peranto de La Ondo de Esperanto, pagu al tiu en via landa valuto. Ni havas perantojn en pluraj landoj. Vidu la liston de la perantoj ĉi-sube.


  Se vi havas konton ĉe UEA, sendu ĝirilon por 15 eŭroj al la Centra Oficejo de UEA (Roterdamo), kopie al nia redakcia adreso rete (sezonoj@kanet.ru) aŭ poŝte (RU-236039 Kaliningrad, ab. ja. 1205, Ruslando – Россия). Nia UEA-konto “avko-u”.


  Vi povas uzi la internacian monpagan sistemon PayPal; vidu pli en http://esperanto-ondo.ru/Lo-abon.htm.


  Ruslandanoj pagu 750 rublojn al Галина Романовна Горецкая poŝte (RU-236039, Калининград, аб. ящик 1205), banke (petu informojn pri la kontonumero). Ni akceptas pagojn ankaŭ per Яндекс.Деньги (konto 4100138523456, informu retpoŝte pri la pagonumero); Vidu pli en http://esperanto-ondo.ru/Lo-abon.htm.


  Neniam sendu monon en kovertoj!


  Perantoj de La Ondo de Esperanto


  Argentino: Roberto Sartor, Saenz Peña 3912, B° La Capilla — 52, CP 5507 — Vistalba, Luján de Cuyo Mendoza. Rete: rosar@fibertel.com.ar.


  Aŭstralio: Libroservo de AEA, Esperanto-domo, 143 Lawson St., Redfern N.S.W. 2016. Rete: libroservo@ans.com.au.


  Aŭstrio: Leopold Patek, Martinstr. 104/38, AT-3400 Klosterneuburg. Rete: aon.913548977@aon.at.


  Belgio: Flandra Esperanto-Ligo, Lange Beeldekensstraat 169, BE-2060 Antwerpen. Rete: retbutiko@fel.esperanto.be.


  Brazilo: Brazila Esperanto-Ligo, SDS Ed. Venâncio III Sala 303, BR-70393-902 Brasília-DF. Rete: bel@esperanto.org.br.


  Britio: EAB/Viv O’Dunne, Esperanto House, Station Road, Barlaston, Stoke-on-Trent ST12 9DE. Rete: eab@esperanto.org.uk.


  Bulgario: Georgi Mihalkov, «Nadeĵda» V, bl. 529, vh A et 9 ap 33, BG-1229 Sofia. Rete: modest@abv.bg.


  Ĉeĥio: Pavel Polnický, Na Vinici 110/10, CZ-290 01 Poděbrady. Rete: Cea.polnicky@quick.cz.


  Ĉinio: Trezoro Huang Yinbao, Esperanto-Centro, Jinqiao Touzi Gongsi, Jingchuan-Xian Nonglin-lu, Pingliang Gansu, CN-744300. Rete: agrikulturo@126.com.


  Danlando: Arne Casper, Bryggervangen 70, 4, tv. DK-2100 København Ø. Rete: arne-casper@email.dk.


  Estonio: Ahto Siimson, Kastani väikekoht 12-11, Paikuse, Pärnu maakond, EE-86602. Rete: ahto.siimson@esperanto.ee.


  Finnlando: EAF / Päivi Saarinen, Siltasaarenkatu 15 C 65, FI-00530, Helsinki. Rete: paivi.saarinen@iki.fi.


  Francio: Espéranto-France, 4 bis rue de la Cerisaie, FR-75004 Paris. Rete: info@esperanto-france.org.


  Germanio: Wolfgang Schwanzer, Pfarrer-Seeger-Strasse 9, DE-55129 Mainz. Rete: schwanzer@esperanto-buchversand.de.


  Hispanio: Pedro A. Garrote, C/Las Mercedes, 5-5°-C ES-47006 Valladolid. Rete: hisperanto.uea@terra.com.


  Hungario: Esperanto-Centro Eventoj, Leiningen u. 4, HU-1193 Budapest. Rete: szilvasi@eszperanto.hu.


  Hungario: Hungaria Esperanto-Asocio, HU-1146 Budapest, Thököly út 58-60. Rete: hungario@gmail.com.


  Irlando: Joy Davies, 9 Templeogue Wood, Dublin 6W. Rete: noviresp@eircom.net.


  Islando: Islanda Esperanto-Asocio, p. k. 1081, IS-121 Reykjavík. Rete: esperant@ismennt.is.


  Italio: Itala Esperanto-Federacio, Via Viloresi 38, IT-20143 Milano. Rete: f-esp-it@libero.it.


  Japanio: Japana Esperanto-Instituto, Sinzyuku-ku Waseda-mati 12-3, Tôkyô-to 162-0042. Rete: esperanto@jei.or.jp.


  Katalunio: Kataluna Esperanto-Asocio, Apartat 1008 E-08204 Sabadell, Katalunio. Rete: v.sole@esperanto.cat.


  Koreio: KEA, 1601 Kang Byeon Hanshin Core, 350 Mapo-dong, Mapo-ku, Seoul-121-703. Rete: kea@esperanto.or.kr.


  Kroatio: Marija Belošević, Sveti Duh 130, HR-10000 Zagreb. Rete: mbelosev@public.carnet.hr.


  Latvio: Margarita Želve, Rūpniecības 35-13, LV-1045 Rīga. Rete: margarita.zelve@gmail.com.


  Litovio: Litova Esperanto-Asocio, p. k 167, LT-3000 Kaunas-C. Rete: litova.ea@mail.lt.


  Meksiko: Mallely y/o Magdalena Martínez Mateos Av. 523, No.187, 1a Sección de San Juan de Aragón, Del. Gustavo A. Madero, México D.F., CP 07969, México. Rete: ondo@esperanto-mexico.org.


  Nederlando: Univerala Esperanto-Asocio, Nieuwe Binnenweg 176, NL-3015 BJ Rotterdam. Rete: ionel@co.uea.org.


  Norvegio: Anne Karin Bondhus, Morenefaret 8 A, NO-4340 Bryne. Rete: akbondhus@jkn.no.


  Nov-Zelando: G. David Dewar, PO Box 35849, Browns Bay, Auckland NZ-0753. Rete: gddewar@ihug.co.nz.


  Pollando: Pola Esperanto-Asocio, ul. Andersa 37/59a, PL-00-159 Warszawa. Rete: sekretario@esperanto.pl.


  Ruslando: Галина Романовна Горецкая, 236039, Калининград, аб. ящик 1205. Rete: sezonoj@kanet.ru, sezonoj@yahoo.com.


  Serbio: Miomirka Kovačević, Španskih boraca 32, RS-11070 Novi Beograd. Rete: miomirka.kovacevic@gmail.com.


  Slovakio: Stano Marček, Zvolenská 15, SK-03601 Martin. Rete: revuo@stonline.sk.


  Svedio: Leif Holmlund, Kågevägen 40 B, SE-931 38 Skellefteå. Rete: leif.holmlund@telia.com.


  Svislando: Christoph Scheidegger, Im Schleedorn 6, CH-4224 Nenzlingen. Rete: ch_scheidegger@bluewin.ch.


  Usono: Esperanto-Ligo por Norda Ameriko, P.O.Box 1129, El Cerrito CA 94530. Rete: elna@esperanto-usa.org.

  La retejo de la Kastelo Grésillon

  La retejo de SES

